url: =Nuntaakna Gun | Storacles | Bible Universe\nNaaman pen ahang mahmah, ahau mahmah, aminthang mahmah Syria te galkap mangpa khat hi a, ahi zongin Laisiangtho sunga agen akihhuai mahmah mulkim huai mahmah natna ahi phaak natna veei khat ahi hi. Phaak natna veeite pen amau guak kituam om sak iin, a innkuanpihte tawh zong omkhawm lo-in damtak a akisi nam natna khat ahi hi. Ama inn a nasem Hebrew numeino khat in a topa natna pen Isreal gama kamsang Elisha kiangah pai leh damna ngah thei ding hi ci-in gen hi. Dam nop mahmah na leh, lametna tawh, Isreal gam pai dingin Naaman hong kipankhia hi. Damna angah takpi leh apiak ding letsong honpi khat leh amah aci'ng ding galkap pawlkhat tawh hong paikhia hi. A kiniamkhiat mahmah kamsangpa’ inn mai ah Naaman hong din laitak iin kamsangpa hong pusuak lo hi. A nasempa thupia-a, “adam nop leh Jordan gun ah pai henla sagih vei kipap leh anatna khempeuh dam siang ding hi ci-in gensak hi. “ 2 Kumpite 5:10. Kamsangpa in kisil dinga asawl pen Naaman nin cihna ahi hi. Naaman adingin tua buantui bang lel gun sungah sagih vei kipap ding cih pen , thuneu bang hi het lo hi. Ahangin amah akilian sak mahmah, akiphasak mahmah Syrian te galkap mang khat ahi Heh mahmah sa-in hi. asakol lehhei-in innlam zuan dingin hong ciah ta hi. Ahih hangin Damascus hong tunkuan uh ciangin Naaman pen Jordan gundung hong zui kik kha uh hi. Tua laitak iin anasemte in, Kamsangpa sawl bangin mang dingin zol uh hi. Tua ciangin sakol khawlsak iin hong tuaksuk a, agal vante suahkhia iin, amulkim huai mahmah aphaak natnate puan tawh liah iin hong paita hi. Jordan gun ah damtak iin hong ngapsuksuk hi. Hong kipap-a guk vei dong bang mah kilamdanna neilo hi, ahih hangin a sagih veina khitciangin aw lamdang hi! Aphaak natna teng khempeuh hong siangta hi. Avun khempeuh siangin naupangno cidam sitset bang hi. Naaman thuakna leh damna angah mah bangin nang zong khalam cidamna leh suahthakna nangah theih ding hi!\n1. Laisiangtho thak sungah tuiphum nading or kisiansuah nadingin Jordan gun azang kamsang kua hiam?\nMatthai 3:1, 5, 6. Tua hun laitakin tuiphumpa Johan hong pai-in, Judea gamsungah thuhilh hong kipan a, 5Jerusalem khua, Judea gamsung, leh Jordan Gun kiim gam panin mite hong pai uh hi. 6Amaute in a __________ uh hong pulak uh a, Johan in Jordan Gun sungah amaute a tuiphum hi.\nPhawk Ding: Gospel ta-angthute tuiphumna tawh kipanin tuiphumna mah tawh tawp hi. Hih thu pen a thupi mahmah Zeisu ii hong hilh ahi hi (Matthew 28:18, 19).\n2. Phaak natna banga kihhuai mawhnate “sawpsiangna” aa kizang limci’nna Laisiangtho in bang hi ci hiam?\nSawltak Tangthu 22:16. Tu-in bang ngak lai ding na hi hiam? Tho in la, Pasian kiangah thu ngenin __________ in la, na mawhnate silsiangsak in,’ hong ci hi.\nPhawk Ding: Laisiangtho gen tuiphumna in mi khat ii nuntaakna sung pan mawhnate sawpsiangna leh suahthakna limciing ahihi.\n3. Laisiangtho tungtawnin, saan theih ding tuiphumna nam bangzah om hiam?\nEfesa 4:5. Topa khat bek, upna khat bek, __________ khat bek mah a zangkhawm ihi hi.\nPhawk Ding: Tuhun ciangin akibanglo tuiphum dan atawm pen nam 15 bang om hi, ahih hangin Laisiangtho in a maan khat bek om hi ci hi.\n4. "Tuiphum" cih akhiatna in bang hiam?\nKolose 2:12. Note tui na kiphum uh ciangin Jesuh tawh kiphum khawmin, misite' lak panin Khrih a thosak Pasian' __________ na up manun Khrih mah tawh tuiphumna panin a thokhawm leuleu na hi uh hi.\nPhawk Ding: Greek laimal “baptizo” a khiatna in “phum”, “tui in tuum” cih na hi. Mi khat peuh tui in atup tektek masiah kituiphum hi nailo hi. Laisiangtho ah a zahtak huai tuiphumna a gen ciangin “baptizo” kizang den hi. Greek kammal a “theh” ahih kei leh “buak” cihte kizang ngeilo hi.\n5. Ih etteh ding Zeisu hi. Amah kibangci tuiphum hiam?\nMarka 1:9, 10. Tua laitakin Galilee __________ om Nazareth khua panin Jesuh hong pai a, Jordan Gun sungah Johan in amah a tuiphum hi. Tui sung panin Jesuh a thawhkhiat khit phetin vantung kihongin, ama tungah vakhu bangin Kha Siangtho a hong kumsuk a mu hi.\nPhawk Ding: Phaaknatna panin Naaman a damna gun mah ah John in Zeisu tuiphum hi. Jordan gun “sungah” ci a (gunpangah hilo) Zeisu pen “tui sung pan” hong paikhia hi. Hih hang mah iin John in “Salim tawh kinai Ainon khua-ah tuiphum iin aom hi.” John 3:23, bang hang hiam cih leh “tua santak ah tui tampi a om hi.” Christiante in Zeisu zui a Amah ih etteh ding hi (1 Peter 2:21), Amah in tui ii tup in kituiphum hi “diktanna dinga akisam khempeuh ih hih ding ahi hi” Matthew 3:15.\n6. Ethiopia mangpa Philip in koici tuiphum hiam?\nSawltak Tangthu 8:38, 39. Tua ciangin a leeng a khawlsakna dingin mangpa in thu pia a, Filip tawh a nihun tui phualah pai-in Filip in amah a tuiphum hi. Tui sung panin a paikhiat khit uh ciangin Topa' Kha Siangtho in Filip __________ hi. Mangpa in Filip mu nawnlo hi; ahi zongin lungdam takin a lampai a zom hi.\n7. Tuiphumna in bang khiatna dang nei lai hiam?\nRom Laikhak 6:4. I Pa' vangliatna tawh sihna panin Khrih a __________ kik mah bangin eite zong nuntakna thak i nuntak theihna dingin tui i kiphum ciangin amah tawh kiphum khawmin a sikhawm ihi hi.\nPhawk Ding: Tuiphumna in Zeisu’ sihna, kivuina leh thawhkikna a limciing hi. Amasa iin mawhna ah si, tuateh amawh nuntaakna lui tui sungah phum, tua khitciangin tui sung pan nuntaakna thak tawh thokik cihna hi. Tui ii tup-a kituiphumna in tu-a limciinna teng taangtungsak hi. Amawh nuntaakna si hi, tui kiphum ciangin tui kinungngat a huih kidiik theilo iin hong kiphum a, ii thawhtoh ciangin huih ih diik theih pat mah bangin nuntaakna thak leh thawhkikna taktak limciinna ahi hi. Mi pawlkhatte in Sunday tanna pen thawhkikna pahtawina ci uh hi, ahizong Laisiangtho in Sunday tanna pen thawhkikna limciinna, pahtawina iin zat dingin hong gen ngeilo hi.\n8. Tuiphumna bangzah iin thupi hiam?\nMarka 16:16. Lungdamna Thu umin tui a kiphum mi peuhpeuh in __________ ngah ding a, a umlo mi peuhpeuh in mawhsakna thuak ding uh hi. Johan 3:5. Jesuh in, “A mantakin kong genin-ah, mi khatpeuh tui leh Kha Siangtho tawh a suahkik kei leh Pasian' Ukna sungah lut theilo ding hi.\nPhawk Ding: Tuiphumna pen Laisiangtho in sep pelmawh dinga hong sawl khat ahi hi. Ahi zongin singlamteh tunga gutapa bangin apian theih hetloh hun ciangin Zeisu in tuiphum mah bangin hong simsak veve hi (Matthew 3:15).\n9. Tuiphum ii manphatna bang tawh kitehkak thei ding hiam?\nGalati 3:27. Khrih sungah a kiphum note in Khrih' __________ a nei khinta na hi uh hi.\nPhawk Ding: Tuiphumna pen kiteen na tawh kibang hi. “Nang hong bawlpa pen na pasal hi, Ama min pen Topa hi ci in Laisiangtho sungah kigelh hi.” Isaiah 54:5. Numeite in apasal min apuak mah bangin Christian te-in zong Zeisu min pua iin Christian kici uh hi. Anih un itna leh kipumpiakna tawphah tuak cih khiatna nei hi. Kiten nadingin mopawi a kul mah bangin, Christian hih nadingin kituiphum ding kul hi.\n10. Zeisu in van akahtoh madeuh iin A nungzuite kiangah bangthu na vaikhak hiam?\nMatthai 28:19. Tua ahih ciangin note pai un la, __________ khempeuh, keima nungzui mi suaksakin, Pa min, Tapa min, leh Kha Siangtho min tawh tui sungah na phum un.\nPhawk Ding: Peter in Pentecost ni aa athuhilhna ah Zeisu sawl bang amang hi, “Kisik kik unla Zeisu Khrist min tawh na kituiphum un.” Sawltaakte 2:38.\n11. Kituiphum ma-in bang teng kisam masa ci-in Laisiangtho in gen hiam?\nSawltak Tangthu 2:38. Tua ciangin Peter in amaute kiangah, “Na mawhna uh kisik un la, na mawhna uh hong kimaisak __________ dingin Jesuh Khrih min tawh tui kiphum ciat un. Tua hi leh Pasian' piakkhong Kha Siangtho na ngah ding uh hi. A. Zeisu thuhilhte tel ding (Matthew 28:19, 20). B. Zeisu hong hilh khempeuh um ding (Mark 16:16). C. Mawhna sate kisik ding (Sawltaakte 2:38). D. Lungsim khempeuh tawh um ding (Sawltaakte 8:37). E. Mawhna pan kileh kik nuam ding (Luke 3:7, 8; Romans 6:5, 6). F. Zeisu in keima Honpa hi ci-in sangin nuntaakna thak kipan ding (2 Corinthians 5:17; John 3:3, 5).\nPhawk Ding: Naungekte in atunga thute theithei nailo ahih manun, a theihtheih masiah uh tuiphum ding pen Laisiangtho tawh kituak lo cih kitel hi.\n12. A maanlo tuiphumna koipan hong kipan hiam?\nMarka 7:8. Note in Pasian' thukham nawlkhinin, mihingte' __________ na zui zawsop uh hi,” a ci hi.\nPhawk Ding: Tui sunga kiphum tektek pen Laisiangtho hun pek pan singlamteh khit kumzalom tampi sung kizang sa hi a, ahizongin kimakaih khialhna hangin mite in alemtang thei, anuam zaw ding deihna tawh tui kiphum zia atuamtuam hong phuan uh hi. Tua manin Pasian’ lunggulh tui sunga phum teekteek ii khiatna teng ma-angsak iin, tuiphumna in bangmah man neilo khat suaksak uh hi.\n13. Pasian thumaan paaikhia a, mihingte hilhna apom zawte Laisiangtho in bangci gen hiam?\nMatthai 15:9. Mihingte' bawltawm thukhamte, Pasian' thukham zahin mite tungah hilh uh ahih manin kei hong biak hangun a kiman'na omlo hi,’ ci hi,” ci-in a dawng hi. Galati 1:8. Note tungah ka hong hilhsa uh __________ thu tawh a kilehngatin, kote-a kipan vantung mi dongin thudang a hong hilh a om leh tua a hong hilh mipa hell khuk sungah tung ta hen!\n14. Ahihhang Khasiangtho tawh tuiphumna hipeuh leh, tui sung tektek ah kituiphum kullo hilo hiam?\nSawltak Tangthu 2:38. Tua ciangin Peter in amaute kiangah, “Na mawhna uh kisik un la, na mawhna uh hong kimaisak theihna dingin __________ Khrih min tawh tui kiphum ciat un. Tua hi leh Pasian' piakkhong Kha Siangtho na ngah ding uh hi.\nPhawk Ding: Hilo hi! Peter in (Sawltakte 10:44-48) sunga agen bangin thungaite tungah Khasiangtho hong kibuasuk a, kituiphum nailote tungah zong hong tung hi. Amaute in Khasiangtho tuiphumna ngah khin napi un, Peter in tui sungah phum tektek ding mahin gen lai hi.\n15. Kituiphum kik aom mah hiam?\nSawltak Tangthu 19:2-5. “Thu na up uh ciangin Kha Siangtho na ngah uh hiam?” ci-in a dot leh, “Kha Siangtho a omlam nangawn ka za nai kei uh hi,” ci-in a dawng uh hi. Tua ciangin Paul in, “Tua ahih leh na kituiphumna dan uh __________ bang ahi hiam?” ci-in a dot ciangin, “Tuiphumpa Johan' thugen bang pawl ahi hi,” ci-in a dawng uh hi. Tua ciangin Paul in, “Johan' hilh tuiphumna pen mawhna a kisik mite-a' ding ahi hi. Amah in Israel mite kiangah, ‘Keima nunga hong pai dingpa Jesuh um un,’ ci-in gen hi,” a ci hi. * Amaute in hih thu a zak uh ciangin Topa Jesuh' minin tui a kiphum uh hi.\nPhawk Ding: Khat vei Paul in Ephet khua ah thu ahilh laitakin tuiphumpa Johan in atui phumsa mi 12 te in Khasiangtho thu azak ngei nailoh lam atheih ciangin khuavak thak ahi Khasiangtho thu asaan manun a tuiphum kik hi. Tua bangmah iin mi khat peuh in Christian hihna pan apialkhiat khitciangin Zeisu kiang kileh kik nadingin kituiphum kik ding kisam hi. Laisiangtho gen banga akituiphum lo khat pen kituiphum kik huai hi.\n16. Kituiphumna in pawlpi mi suahna zong hipah hiam?\nSawltak Tangthu 2:41. Mi tampi in ama thugen umin tui kiphum uh a, tua ni-in mihing tul thum bang kibehlap uh hi. Sawltak Tangthu 2:47. Pasian phat uh a, khatlekhat thupha kideihsakin a om uh hi. Pasian in nisimin hotkhiatna a ngah mi __________ tawntung hi. Kolose 3:15. Note pumkhat suakin a lungdam khawm dingin Pasian in a hong sap ahih mah bangin Khrih hong piak nopsakna in note' lungsim hong uk ta hen la, lungdamin om ta un. Kolose 1:18. Na khempeuhah amah a lianpen ahih theihna dingin, amah pen pawlpi ahi ama pumpi lutang hi a, pawlpi' nuntakna a kipatna hi a, sihna panin a kithosak kik Tapa cil ahi hi. Korin Masa 12:13. Jew mi ihi a, Gentail mi ihi zongin, sila ihi a, sila a hilo ihi zongin, eite minam tuamtuam ihih hangin Kha Siangtho khat bek mah in Jesuh' pumpi a suak dingin ama sungah hong phum a, eite khempeuh tungah a hong kipia pen tua a kibang Kha Siangtho khat bek mah ahi hi.\nPhawk Ding: Laisiangtho in teltakin hong gen hi. Pasian mite khempeuh pumkhat iin hong kisam-a tua in pawlpi ahi hi, eite in tuiphumna tawh ih lut hi. Naungek khat hong suah khitciangin kep ding, don ding, leh akhantoh nadingin innkuan sungah aom a kul mahbang ahi hi.\n17. Kituiphum ding nial leng, kua thu nial ka hi diam?\nLuka 7:30. Ahi zongin Farisi mite leh Thukham hilh siate in Pasian' __________ nialin Johan khutsungah tui kiphum ding utlo uh hi.\n18. Zeisu a kituiphum-in, A Pa in bang gen hiam?\nMarka 1:9, 11. Tua laitakin Galilee gamsunga om Nazareth khua panin Jesuh hong pai a, Jordan Gun sungah Johan in amah a tuiphum hi. 11Vantung panin aw khat hong ging a, “__________ pen ka it mahmah ka Tapa na hi a, __________ tungah ka lungkim mahmah hi,” a ci hi.\nPhawk Ding: Pasian ta khat in mawhna pan kisik-a tui hong kiphum ciangin, nakpi takin Topa lungdam hi.\n19. Pasian in “Nang pen ka it mahmah ka Tapa [tanu] na hi a, nang tungah ka lungkim mahmah hi," hong cih theih nadingin tui kiphumna tawh Pasian kiangah ki-ap ding na lunggulh nai hiam?\nZeisu in mawhna nei a, sil khiat kul ahih manin kituiphum hilo hi. Amah in mawhna neilo hi (1 Peter 2:22). Tua hang mahin tuiphumpa John kiangah Zeisu tui kiphum dingin Jordan gun ah hong pai ciangin John na lungbuai hi, “Nang in kei nong tuiphum dingin a kilawmzaw kimlai, kei' phum dingin nang hong pai zawsop na hi hiam?” Matthew 3:14.\nTua ahih leh bang hangin Zeisu tui kiphum hiam? A thupi thu thum om hi. Khatna ah, amau leh amau akituiphum theilote aita’ng iin hong kituiphum hi. Khat veivei thongsung ahizong, Hospital ahizong, amun amual in pia lo-a Zeisu gupna asang om thei hi. Tua bang mite adingin Zeisu kituiphum hi. Singlamteh tunga si gutapa zong genteh ding khat hipah hi (Luke 23:43). Nihna ah Zeisu akituiphum pen nang leh kei etteh dinga A khekhap akoih ahi hi (1 Peter 2:21). Athumna ah Zeisu kituiphum-a ei zong ih kituiphum thei hi; Ama nuntaakna thu sinna tungtawn ahizongin, upna tungtawnin ahizongin bang lamen ding cihna ahi hi.\nIh lahkhiat theih dingin anuai-a Laisiangtho munte amalmal iin enleng ih kituiphumna hangin lamet ding bang teng om cih, Matthew 3:16 and 17 simleng: “Zeisu a kituiphum khit phetin tui sung panin a paikhia pah hi. Tua laitakin vantung hong kihong a, vakhu bangin Pasian' Kha Siangtho hong kumsukin ama tungah a khawl a mu hi. Tua sung mahin vantung panin aw khat hong ging a, “Hih pen ka it mahmah ka Tapa hi a, ama tungah ka lungkim mahmah hi.”\n“Vantungte kihong” = Pasian kiangpai theihna ih ngah hi.\n“Aman mu” = Ih kha mitte hong kihong iin, theihtheihna thak leh muhtheihna hongpia hi.\n“Pasian ii Khasiangtho” = Hong makaih hi cih ih thei ding hi.\n“Vakhu bangin hong tuaksuk” = Ih lung sungah lungnopna hong lut\n“Vantungpan aa aw” = Hong hopihna aw nem, aw dam ih zata ding hi\n“Ka it ka tapa” = Eite acitak Ama innkuan leh Ama gam mi ih suak hi.\n“ka lungkim mahmah hi” = Pasian in hong sang tatakin mawhmaina hong pia ding hi.


timestamp: atn

url: =Pu Gin Kam Lian ~ Census vai leh Politics vai theihhuai tuamtuam :: ZOMI DAILY\nposted on 19 February 2015 at 9:11 am Lomkholna: Ginkamlian, News, Politics, Zomi\n1. Namdang Party te pangbel lehang ei minam Zomi leh mipi aa ding bangmah kisem thei lo ding hi. Ei mimal bek kikhual hilehang bel mi pangbel ziau lehang kitawldam mahmah ding hi.\n2. Namdangte’n amau minam Party pen sumlehpaai tawh ahih theihzah un thapia uh hi. Ei Zomite tha ih kipiak zawh lohna pen kuamah mawhsak ding hi kei, mite hauh zah in a hau nai lo bek hihang. Hau hilehang tha hong pia nuam lua vive hi uteh.\n3. Zomi mipil sungah minam thu hangsan taka tha pia ngam Sia Mung (Dr. Do Suan Mung) om hi. Ahem gengen leh tang takin a gen ngam nai lo tampi om lai hi.\n4. Kawlgam kilamdang sak zoding Party 5 sungah Zomi Party ih va kihel ciangin leitung in hong theih lawh a hihi. Hih thu pen lamdang khia mahmah hi. Leitung in hong theih zawhna pen ei pilman ei siam man hi kei, thuakzawh hatna ih neih man hi. Pu Cin Sian Thang bang pen bang zah takin hamsa mah leh phunphun se lo hi.\n5. Zomi Party ah sem nuam ingh ih cih hangin a kisem thei ding hi lo hi. Pasian in ahunzui in hong guang hi lel hi. Mi tampi in no teng om kei le ucin na lawmte uh muanhuai kei hong ci uh hi. Tulaitak a sem teng thakhat thu in si khin phial mah le ungh Pasian in kisam a sak leh lamnawl a mi khat koih lel ding hi.\n6. Hih mun pen Zomi tampi ih omna hi in minam thu gengen nuam ingh. Sum bang nei hileng hong tamtam in Zomi Gospel bang innvaak in nei nuam phial ingh. America khong ah kikaihkhop ding haksa ta hi.\n7. Ko hong ngai mahmah hi ungh. No zong kei Gin Kam Lian leltak hong ngai lo ding, ahihang Zomi na itna uh hangin hong ngai, hong pahtawi in hun hong pia hi uteh.Lungdam ingh.\n8. Zomite mailam ding pen a tawptawpna ah bangbang ih gen hangin Pasian tung bekah om hi.\n9. Tua ciangin ei biakna lam makai ahizongin, ZAM makai ZRC makaite zong ih kipumkhat theih ding thupi hi. Tualaitak in ZAM pen Malaysia ah innteekpi, innbulpi hi uteh. A nennen kipawlna te huaibawl ding, innpi na hihman un innpi lungsim nong neih ding uh thupi pen hi.\nPrevious: Dahna Pulakna: Mangpha Nu Niang Ngaih Vung (Vungno, Tulsa)\nNext: Space pan Diwali thupuak\nGod’s Timing ~ Kham Khan Khai


url: =Luka 19 (TDM)\nTedim BibleLuka 19< = >\nJesuh le Zakkhias\n1 Jerikho khua-ah Jesuh lut a, a paisuak dingin khua sung a nawk laitakin, 2 Zakkhias a kici siahdong ukpa khat na om a, amah mihau khat ahi hi. 3 Amah in Jesuh kua hiam cih a muh nadingin hanciam hi; ahi zongin amah mi tuntom khat ahih manin mihon lakah a mu zo kei hi. 4 Tua ahih manin amah na matai a, Jesuh a muh theih nadingin a tot nading lampi gei-a theithek kung tungah a na kah hi. 5 Jesuh, tua mun a tun ciangin khuadak to-in ama kiangah, “Zakkhias aw, manlangin hong kumsuk in. Na inn-ah tuzan kong taam ding hi,” a ci hi.\n6 Tua ahih manin Zakkhias zong hong kum mengmeng a, lungdam mahmahin a inn-ah Jesuh a tungsak hi. 7 Hih thu a thei mi khempeuh phun uh a, “Mimawh pa’ inn-ah a giak dingin Jesuh a pai hi,” a ci uh hi. 8 Tua ciangin Zakkhias dingin Topa kiangah, “Topa aw, ka neihsa a kimkhat mizawngte tungah ka pia ding hi. Mi khatpeuh khemin a na ka laksak leh a zah li-in ka lohkik ding hi,” a ci hi. 9 Tua ciangin Jesuh in ama kiangah, “Tuni-in hih innkuan in hotkhiatna a ngah hi. Hih mipa pen Abraham’ suante khat zong hi lai hi. 10 Bang hang hiam cih leh a mangthangte a zong ding le a hon khia dingin Mihing Tapa a hong pai ahi hi,” a ci hi.Ref 19:10 Mat 18:11\nSum tawh Thugentehna\n11 Jesuh pen Jerusalem khua a tung dektak hi a, Pasian’ Ukna hun hong tung kuanta ding hi, ci-in mite in zong ngaihsun uh ahih manin, mite in ama thugen a na ngaih laitakun Jesuh in amaute kiangah thugentehna khat genthuah lai a, 12 “Khatvei, ulian khat om a, kumpi za a lak khit ciangin a ciahkik dingin gamlapi gamah a pai dingin a ding khia hi. 13 A dinkhiat ma-in ama nasem mihing sawmte sam a, amaute tungah sum zakhat ciat pia-in, ‘Ka om loh sungin hih sumte tawh na siam bang bangun sum na bawl ciat un,’ ci-in a vaikhak hi. 14 Ahi zongin ama gammite in hih ulianpa mudah uh ahih manin ama nungah kamtai sawl uh a, ‘Ka kumpi dingun nang kong deih kei uh hi,’ cisak uh hi.\n15 “Ahi zongin hih ulianpa kumpi za ngahsa-in hong tunkik ciangin, sum a ap a nasemte in bangzah ciat a na meetsak uh hiam ci-in a theih nadingin a kiangah a nasemte hong pai nadingun thu a pia hi. 16 A nasem khat hong pai masa a, ‘Topa aw, nong sum piak zakhat tawh tulkhat ka meetsak hi,’ hong ci hi. 17 Amah in, ‘Hoih mahmah hi; nang pen nasem gina na hi hi. Thuneu-ah citak na hih manin khuapi sawm na uk ding hi,’ a ci hi. 18 Tua ciangin a nasem nihna pa hong pai a, ‘Topa aw, nong sum piak zakhat tawh zanga ka meetsak hi,’ hong ci hi. 19 Amah in, ‘Khuapi nga na uk ding hi,’ a ci hi. 20 Tua ciangin a nasem dang khat hong pai a, ‘Topa aw, hih lai-ah na sum zakhat om hi. Mainul khat tawh tunin ka seelcip hi. 21 Nang pen mi sit hak khat na hih manin kong kihta hi. Sum lam lopi-in sum deih pa na hi a, lokho lopi-in an la nuampa na hi hi,’ a hong ci hi. 22 A topa in ama kiangah, ‘Nasem ginalopa aw, nangma kampau mah tawh nang na kiman hi. Sum lam lopi-in sum ka deihlam, lokho lopi-in an la nuamin, mi sit hak ka hihlam nong thei hi. 23 Tua bangin hong thei na hih leh bang hangin sumkholna-ah ka sumte na koih lo na hi hiam? Na koih hi lecin, kong tunkik ciangin a pi le a meet kigawm ka ngahkik ding hi,’ a ci hi. 24 Tua ciangin a kiangah a ding a nasemte kiangah, ‘Ama tung panin a sum zakhat la unla, sum tulkhat a nei nasem pa tungah pia un,’ a ci hi. 25 Amaute in a topa kiangah, ‘Topa aw, amah in sum tulkhat neikhin hi lo ahi hiam?’ a ci uh hi. 26 A topa in, ‘Ke’n kong cih in-ah, a neisate tungah kipiathuah dinga, ahi zongin a nei lote tung panin themkhat a neihsun nangawn kilaksak ding hi.Ref 19:26 Mat 13:12; Mrk 4:25; Luk 8:18 27 Tu-in, kumpi dingin kei a hong deih lo ka galte pen hih lai-ah hong paipih unla, keima muhna-ah that un,’ ci hi,” a ci hi.Ref 19:11-27 Mat 25:14-30\nGualzawhna tawh Jerusalem-a Lutna\n(Mat 21:1-11; Mrk 11:1-11; Jhn 12:12-19)\n28 Jesuh in hih thuteng a gen khit ciangin amah masa-in Jerusalem khua manawhin a paisuak hi. 29 Oliv Mual tunga a om Bethfage le Bethany khuanai a tun ciangin a nungzuite nih masawlin 30 amaute kiangah, “Mai-a om khua-ah va pai un. A khua sung na lut uh ciangin kuamah a tuan ngei nai lohna lano khat khau a kikhih na mu ding uh hi. A khau sut unla, hih lai-ah hong kai un. 31 Mi khatpeuh in, ‘Bang hangin sut na hi uh hiam?’ hong cih leh, ‘Topa in deih hi,’ ci-in dawng un,” ci-in a vaikhak hi. 32 Amau tegel zong paipah uh a, Jesuh’ gen bang teekteek mahin a na om hi. 33 A la khau a sut laitakun la neite in, “Bang hangin sut na hi uh hiam?” ci-in a dot ciangin, 34 “Topa in deih hi,” ci-in a dawng uh hi.\n35 Amaute in Jesuh kiangah a la paipih uh a, a lano tungah a puan uh phahin Jesuh a tuangsak uh hi. 36 La tungah tuangin Jesuh a pai laitakin a lampi tungah mite in a puante uh na phah uh hi. 37 Jerusalem khua a tunkuan, Oliv Muala lam suktuah a kipatna panin Jesuh’ nung a zui mihonpite khempeuh in amau muhsa nalamdang liante hangin, nakpitakin a gingin Pasian’ tungah lungdamna ko-in amah phat ding kipan uh a, 38 “Pasian in Topa’ tangin a hong pai kumpipa, thupha pia tahen. Vantungah nopna om henla, Pasian’ min thang tahen,” ci-in a awng uh hi.Ref 19:38 La 118:26 39 Tua ciangin mihon lak panin Farisi mi pawlkhat in Jesuh kiangah, “Sia aw, hih bangin a awng na nung hong zuite kham in,” a cih ciangin 40 Jesuh in, “Ke’n kong cih in-ah, hih mite in hong phat loin khawl ta le-uh zong, hih lamdung a suangte in phatin awng veve ding uh hi,” ci-in a dawng hi.\nJesuh in Jerusalem Khuapi Tamlawh\n41 Jerusalem khua hong nai semsem a, a khuapi a muh ciangin Jesuh in tamlawh a, 42 “Nopsak tawntung theih nading bang kisam hiam, ci-in tuni-in thei lecin ut mahmah ing. Ahi zongin nang na theithei kei hi. 43 Na kimkotah na galte in a panmun ding uh hong to-in, hong umcihin hong nehcih hun hong tung ding hi. 44 Nang le na kulh sunga om mi khempeuh hong sumai ding uh a, a omna ngei munah suang khat zong om nawn lo ding hi. Hih bang a pianna pen nang a hu dingin Pasian hong pailam na phawk lohna hang ahi hi,” a ci hi.\n(Mat 21:12-17; Mrk 11:15-19; Jhn 2:13-22)\n45 Tua ciangin biakinn sungah Jesuh lutin a sunga om sumbukte hawl khiat ding kipan a, 46 “‘Ka inn pen thungetna inn kici ding hi,’ ci-in Pasian in a genna thu Lai Siangtho sungah kigelh hi. Ahi zongin note in gutate’ bukna phualpi na suaksak uh hi,” ci-in amaute kiangah a gen hi.Ref 19:46 Isa 56:7; Jer 7:11\n47 Jesuh in nisimin biakinn sungah thu a hilh hi. Siampi liante, Thukham hilh siate le upate in amah that nuam uh hi;Ref 19:47 Luk 21:37 48 ahi zongin mi khempeuh in a thugente mal khat zong khahsuah nuam loin a thu ngai tawntung uh ahih manin a suktheih nading uh a hun om thei lo hi.


url: =A Kawm Zeisu (Jesus the Borrower) - Zomi Adventist Innkuan\nMatthew 6:33-34 “Thudang khempeuh sangin Pasian’ ukna leh ama deihna na zuih theihna ding uh thupi ngaihsut masazaw un. Tua hi leh hih na kisapna dangte khempeuh uh zong hong piathuah veve ding hi. Tua ahih manin zing ciang huna ding ma lungkham masa kei un. Zing ciang thu ding ama thu-in omsak lel un. Tuni thu pen tuni thu mah tawh beisak un la, lungkham ding behlap se kei un. “\n8. Zeisu in a thungai mipi te it mahmah aa, a gil kial laitak un anvak nuam mahmah ta leh bangmah neilo mawk ahih manin naupangno khat ii ngasa tawn 2leh moh lum 5 tawh mipite an hong vaak hi.\nSee also Sharing Scripture, May 26 – June 1\nTua ahih manin Zeisu in zingciang aa ding lunghi mawh kei un, A Gam leh A Dikna zong masa ung hong cih mah bangin Amah muang ngeungau mawk leng…….. Zeisu in na nuntak zia, leitung nunzia ong telllua hi. Amah mah hong nungta hi ven… Amah muang ngam lel in.\nPrev post News Briefs For June 14, 2019\nNext post NGILHMAWH DING ITNA TONGDAM


url: =Thu Hilhkikna 5 | Siantongluan.net\nThu Hilhkikna 5\nThu Hilhkikna 5 |\nMoses in Israel-te khempeuh samin amaute kiangah, "Israel-te aw, tuni-a note zakin kong gen thukhamte leh ngeina kipte ngai un la, note in thei-in limtakin zuih ding na ngaihsun ding uh hi.\nTopa i Pasian in eite tawh Horeb-ah thuciamna khat bawl hi.\nTopa in i pute i pate bek tawh hih thuciamna a bawl hiloin, tuni-a a hinglai eite khempeuh tawh zong a bawl ahi hi.\nNote tungah Topa thu a gen dingin Topa leh note kikalah ka din laitakin, mei sung panin tua mualah Topa in kimaituahin note hong hopih a, mei hangin note lau na hih manun mualtungah na paito kei uh hi. Amah in:\n"Kei pen salsuahna Egypt leitang panin note a hong paikhiatpih Topa na Pasian uh ka hi hi.\n"Keimah longal pasian dang na nei kei ding uh hi.\n"A kiseek milim hita leh, tunga vantung hita leh, nuai-a leitung hita leh, leinuai-a om tui sung hita lehah a om na khat peuhpeuh a sun khat peuhpeuh note-a dingin na bawl kei ding uh hi.\nAmaute mai-ah kunloin, amau na na sem kei ding uh hi; bang hang hiam cih leh keimah Topa note Pasian, a aam Pasian ka hi a, kei hong mudahte tungah a pate mawhna a tate tungah khang thum khang lina dongin thuk-in,\n"Topa note Pasian min a sia lamin na zang kei ding uh hi; bang hang hiam cih leh Topa in ama min a sia lamin a zang mi a mawhlo hi, cilo ding hi.\n"Topa note Pasian in hong thupiak bangin na sianthosakna dingun Sabbath ni tang un.\nNi guk sung na semin na nasep ding khempeuh uh na hih ding uh hi.\nAhih hangin a ni sagih ni pen Topa note Pasian Sabbath ni ahi hi. Tua ni-in note bangin na nasem numei leh na nasem pasalte uh a tawlngak theihna dingin note, na tapate, na tanute, na nasemnute, na nasempate, na bawngtal, na la, na ganhing khat peuhpeuh uh leh na huang sung uha om zinte in na khat peuhpeuh semlo ding uh hi.\nEgypt-ah nasem na hihna uh leh tua lai panin Topa na Pasian un a vangliatna khut leh a thahatna tawh hong paikhiatpihna na phawk ding uh hi. Tua ahih ciangin Sabbath ni na tan ding uh Topa note Pasian in thu hong pia hi.\n"Topa note Pasian in hong piak leitang tungah na khan uh sau-in na nopsak theihna dingun Topa note Pasian in hong thupiak bangin na nu na pa uh zahtak un.\n"Nulepa mawhna zong na bawl kei ding uh hi.\n"Na vengte uh langkhatah zong a manloin teci na pang kei ding uh hi.\n"Na vengte uh zi zong na deihgawh kei ding uh hi. Na vengte inn, a lo, a nasempa, a nasemnu, a bawngtal, a la, ahih kei leh na vengte na khat peuhpeuh na deihgawh kei ding uh hi, ci hi.\n"Topa in mei, meii, leh a mial mahmah sung panin awging lianpi tawh mualtunga no a kikhawm khempeuh tungah hih thute hong gen a, amah in bangmah dang genthuahlo hi. Amah in suangpeek nih tungah tuate gelhin, tua suangpeekte kei tungah hong pia hi.\n"Mei in mual a kat laitakin khuamial sung panin awging na zak uh ciangin minam lutang khempeuh leh upate kei kiangah hong pai uh hi.\nNote in, En in, Topa i Pasian in a minthanna leh a liatna eite tungah hong lak khin a, mei sung panin ama awging i za khin hi. Pasian in mi hopih napi, mi a hinglai veve-in tuni-in i mu hi.\nTua ahih ciangin bang hangin tu-in eite si ding ihi hiam? Hih mei lianpi in eite hong kangtum ding hi. Topa i Pasian awging za lai lehang eite i si ding hi.\nBang hang hiam cih leh a si thei mihing khempeuh sung panin eite zak bangin mei sung panin a nungta Pasian a paukhiatna awging za-in a nungta lai kua om ahi hiam?\nA nai-ah va pai in la, Topa i Pasian in a gen ding khempeuh va za in. Topa i Pasian in nang tungah hong genteng ko tungah nang hong gensawn in. Kote in hong mangin ka sem ding uh hi, nong ci uh hi.\n"Kei kiangah nong gen uh ciangin Topa in na thu uh a za hi. Topa in kei kiangah, Hih mite in nang kiangah hong gen uh thu ka za khin a, a gen khempeuh uh a manin gen uh hi.\nAmaute leh a suan a khakte uh a nopsak tawntung theihna dingun keimah zahtak ding leh ka thupiak khempeuh zuih ding hih bang ngaihsutna nei tawntung le-uh ka deih ahi hi.\nPai in la amaute kiangah, "Na puanbuk uhah ciah un," ci in.\nAhih hangin nang, kei kiang hih lai-ah ding in. Amaute neih dingin ka piak leitangah amaute in a zuih theihna dingun amaute na hilh ding thupiakna leh thukhamte leh ngeina kipte khempeuh nang tungah kong gen ding hi, hong ci hi.\n"Tua ahih ciangin Topa na Pasian un note hong thupiak bangin na gamtat ding uh na kingaihsun ding uh a, ama thu panin taklam hita leh veilam hita lehah na pial kei ding uh hi.\nNote nungta-in, nuamsa-in na luah ding uh leitangah sawtpi na nuntakna dingun Topa na Pasian un note hong thupiakna lampi khempeuh na tawn ding uh hi.\nTedim Lai Siangtho / Laibu: Thu Hilhkikna 5


url: =Mid Valley Shopping Mall meikatna ahangpen Electric meikhau pan ci :: ZOMI DAILY\nposted on 10 October 2017 at 9:20 am Lomkholna: Malaysia, News, Sawltak, World\nAbeisa Saturday ni in Malaysia, Kuala Lumpur khuasung aom Mid Valley Megamall ah meikang in, vanlei vanzuak te kipatau ngeingai mahmah hi. Hih meikatna pen aki kankhiat ciangin Chiller Motor tawh akizopna Electric Wiring khat salua “overheated” ahih manin, tuapan in meikuang akipan hi ci’n thunei te’n pulakkhia uhhi.\nKuala Lumpur Fire and Rescue Department chief Khirudin Drahman in agenkhiatna ah Chiller Motor tawh akizom Electric Wire khau pen asatluat ciangin tuapan in meikuang akipan ahihi. Vanlei in apai Shopper tepen amanlang in hih Building sungpan in kihemkhia un ci’n tamveipi kigengen himahleh Video leh Photo zaihnuam tawh kibuai ngeingai in genhamsathei mahmah uhhi.\nHihbang tuahsiatna Accident aom ciangin Hero sepsawm kei un, Video leh Photo khawng zaihphot hithiat tadihdih kei un, amanlang in na suahtak nading un ki hemkhia in taikhia mengmengzaw un ci’n genkhia hi.\nSaturday nitaklam 7:10pm hunpawl in meikuang akipan hi a, Minute 5 sungah meiphelhding in Firefighters te tungpah cihi. Ahi zongin muntuamtuam panin Video zaihnuam tamlua mahmah ahih manin, meiphelhding in akithawi Firefighter te nasepzong hoihtak in kisem theilo hi. Rescue Mission pen hong nawngkaisak mahmah hi ci’n Fire and Rescue Department Chief in genkhia hi.\nVideo: Small fire breaks out at Kuala Lumpur’s Mid Valley mall\nHih meikatna munpen Shopping Mall ii Ground Floor aom vanzuakna Convenience Store pan meikang akipan ahihi. Hun tomno sungin aki phelhkik theihpah hangin limsiatman veve a, Convenience Store ii 40% bang meikang tawh siacip hi. Firefighter te atunma in Shopping Management te’n amau septheihzahzah in Hose Reel leh Fire Extinguisher te zangin meiphelh kipan uhhi. Hih Mid Valley Megamall meikatna hangin asi aliam kuamah omlo cih kiza hi.\nRelated: Malaysia, Mid Valley Shopping Mall sungah meikang omleuleu\nTukum nungdiak mahmah, abeisa May khasung inzong hih Mid Valley Megamall sungmah ah meikang omngei khinhi. Tuahunlai inzong meikatna ahangpen Electric Wiring panmah kici a, vanzuakna Shoplot khatsung aom Fax Machine panin meikuang akipan kici hi. Sawltak #zomidaily\nPrevious: Malaysia palik khatin numei khat alet hiathuat laitak Photo kithehzak\nNext: US California ah gamsung meikatna hangin mi 10 sikhin, mi 20,000 val kihemkhia


url: =USA, North Carolina ah Karen pasal khat vanleng tungpan tuakkhia :: ZOMI DAILY\nposted on 27 May 2017 at 10:23 am Lomkholna: Myanmar, News, Sawltak, USA\nUSA, North Carolina ah Kawlgammi Karen pasal khat vanleng sungah nasem Flight Attendant khat apeh khitciangin tuakkhia cih New York Post pan kiza hi. American Airlines sungah Thursday ni in thupiang hi a, tua Karen papen hehgawp, kitomgawp in tuakhitciang atuakkhia cihi.\nCharlotte Douglas International Airport panin alengkhiading American Airlines vanleng sungah thubuai hi a, vanlengpen alengkhiading in Gate panin apaikhiakhin cihi. Vanleng tungah tutna kawnggak te gakding cih Seatbelts Sign zong aki lakkhit hi a, tualaitak in Tun Lon Sein akici Karen papen kitomgawp in taikhiatsawm cihi.\nVanleng kongkhakpi “Main aircraft door” hongsawm in kipeigawp ahih manin, Flight Attendant khatleh Passengers 2 in lenhuan uhhi. Atutna ah lehkaih kikding, tusak kikding in alet huan laitak in tua Karen pa’n Flight Attendant ii akhut pehsak mawk hi.\nTuakhit ciangin vanleng kongkhak hongin lengkhia a, anuai Tarmac tungah tusuk hi.\nVanlengtual sungaom vanleng tainading in akibawl Runway lakah taisawmmawk ahih manin, Airport Workers te’n naman theipah bilbel uhhi.\nHihpa pen alungsim akicinglo hiding in ki ummawh a, aki matkhiat ciangin Carolinas Medical Center ah Treatment kibawlding in kipuak in, palik te’nzong mansuakpah uh cihi.\nHihpa pen Mangpau zong theivetkei phialleh kilawm ci a, ahi zongin Flight Attendant ii Direction alah laitakbel telleh kilawm kici hi.\nHihpa pen Charlotte atunma in gamdangpan Overseas Flight tawh New Jersey, Newark atungcil hiding in ki ummawh hi.\nRelated: Tatmadaw te’n Karen State sungah aphum uh Landmines teng hemkhiading\nTun Lon Sein pen North Carolina Federal Court ah Friday ni in thukibawlding cih akigeel hangin Karen kamphending omlo ahih manin kisotkik cih kiza hi. ZD Sawltak #zomidaily\nPrevious: Malaysia, Seremban ah Parking akikoih Motorcycle 13 meikang\nNext: ZAM Thupuak :: 28 May 2017 (CLU / UNHCR leh ZAM palai te holimna)


url: =SC 6: Upna leh Saanna - Zomi Adventist Innkuan\nKha Siangtho in na lungsim hong khanlawhsak ciangin, mawhna a siat huaina, a hatna, a gau le a gim huainate na mu-a, kihna tawh na en hi. Mawhna in Pasian tawh hong kikhen sak a, siatna khut nuai ah kol-awk nahih lam na kiphawk hi. Na suahtakna ding na hanciam ciangin, na cihmawh lam na kiphawk semsem hi. Na ngaihsutnate siangtho lo-a, na lungsim nin hi. Na nuntakna huaihamna le mawhna tawh kidim ahih lam na mu hi. Mawhna hong kimaisak ding, hong kisil siang ding le hong kisuahtak sak ding na ut hi. Pasian tawh kilem a, Amah tawh kibatna – na ngahna dingin na hih theih bang om hiam?\nNa kitangsap pen khamuanna hi-a, Vantung pan a mawh maisakna, khamuanna le itna ahi hi. Tua pen sum in lei thei lo, pilna in zong piang sak thei lo, ciimna in zong cin zo lo hi; nangma hanciamna tawh ngah zawh dinga lamet ding hi lo hi. Ahi zongin Pasian in tua pen, “sum piak kul lo, man piak kul lo-in,” a khawnkhongin hong pia hi (Isaiah 55:1). Na khut zan khia-a na san leh tua in nang a’ ding hipah lel hi. Topa in, “Na mawhnate sandup abang zongin, vuk bangin a ngo ding hi; san-au bangin asan zongin tuu-mul abang ding hi,” “Lungtang thak kong pia dinga, na sung lamah lungsim thak ka guang ding hi,” ci hi (Isaiah 1:18; Ezekiel 36:26).\nNa mawhnate thuum in, na lung sung panin na paai khia hi. Nang mahmah Pasian a kipia dingin na khensat hi. Tu-in Amah zuan in la, na mawhnate hong maisak a, lungtang thak ahong guan dingin ngen in. Hong khapsa mah bangin Ama’n hong pia hi ci-in um in. Pasian’ hong (50) kamciam thupha ih ngah hi ci-a ih up takpi leh a ngah takpi ih hihi, ci-in, leitung ah a om lai-in Jesu in hong hilh hi. Ama hihtheihna a um mite, Jesu in a natna uh damsak hi; amuh theih uh nate panin amaute huh hi; tua bangin amuh theih loh uh nate tawh kisai-in Ama tungah muanna nei sakin, mawhnate mai sak thei ahihna um sak hi. Pum zaw pa a dam sakna ah hih thu tel takin hong gen hi: “Mihing Tapa in leitung ah mawh maisak-theihna nei ahih lam na theihna ding un, ci-in (pum zaw pa’ kiangah Amah in), Tho in la, na delhphah la-in na inn ah ciah in,” ci hi (Matthew 9:6). Tua mah bangin Jesu’ na lamdang bawlte agenna ah thuhilh sia John in, “Jesu in Pasian’ Tapa Christ hi, cih na up theihna ding uh leh, tua na upna uh hangin Ama min tawh nuntakna na ngah theihna dingun, hih thute a kigelh ahi hi,” ci hi (John 20:31).\nJesu in cina a damsak dan Lai Siangtho in a gennate panin, mawhnate hong maisak dingin Amah ih up dan ding thu pawl khat ih thei hi. Bethsaida bual gei a pumzaw pa’ thu ngaihsun kik dih ni. Amah cimawh mahmah hi; akhut akhe azat theih loh kum sawmthum leh kum giat pha ta hi. Tua kim lai Jesu in, “Tho in la, na delhphah la-in lam pai in,” ci hi. “Topa aw, kei nong dam sak ding leh na cih bangin sem mah ning,” ci leh kilawm hi. Ahi zongin ci lo hi, Christ’ kammal um hi; adam mah in kingaihsun pah hi; hong kisa pah hi, lam pai thei nuam in, hong pai pah takpi hi. Christ’ cih bangin hong ta-a, Pasian in hihtheihna pia hi. Amah dam ta hi.\n(51) Tua mah bangin nang zong mi mawh khat nahi hi. Na mawhna sate na maisak thei kei hi; na lungtang na khel thei kei a, nang le nang na kisiangthosak thei kei hi. Ahi zongin tuate khempeuh Christ tungtawn a hong hihsak dingin Pasian in kamciam hong pia hi. Tua kamciam na um hi. Na mawhnate thuumin, nang mahmah Pasian na ki-ap hi. Amah biak ding na ut hi. Tua bang liana na hih takpi leh Pasian in a kamciam hong tung sak ding hi. Tua kamciam um in, na mawhna hong kimai sakin hong kisiangtho sak hi, ci-a na up leh, na up bangin Pasian in hong piang sak ding hi; pumzaw pa in, dam ing, ci-a a ki-up cianga Christ in lam pai theihna apiak bang lianin, nang zong a siangtho nahi ta hi. Na up banga a piang ahi hi.\nHong kisiangthosak ahih lam na phawk dong ngak kei in; “Ka um hi, ka upna bangin piang hi, ka phawkna hang hi lo hi. Pasian’ hong cihna bang hizaw hi,” ci in.\nJesu in, “Na deih peuhpeuh uh, na nget uh ciangin, ngah hi hang ci-in um un, tua hileh na ngah ding uh hi,” ci hi (Mark 11:24). Hih kamciam atangtun nading thu khat om hi: Pasian’ deihna tawh kituak in ngen ding, ci hi. Pasian in mawhna panin eite hong siangtho sak nuam hi, A tate hong suakta sak nuam hi; nuntak siangtho hong nungta sak nuam hi. Hih thuphate ih nget ding ahi hi, ngah ih hih lam zong ih um ding hi, ngah ih hih manin Pasian’ tungah lung damna ih ko ding hi. Jesu’ kiang zuan a sianthona ih ngah ding, mai zumna le kisuan-taakna om lo-a thukham mai-ah ih din ding, eite hamphatna ahi hi. “Tua ahih ciangin tu-in Jesu Christ sungah om a, ci-le-sa’ deihna zui loin, Kha Siangtho’ deihna azui mite tungah mawhsakna a om kei hi.” (Romans 8:1).\nTua hun a kipan na pumpi nang a’ hi nawn lo hi; manh tawh kileisa nahi hi. “Ngun le kham banga a kisia thei nate tawh note hong kitanh ahi kei hi;… kawkbanna le meel-hemna (52) a om lo tuuno tawh kibang Christ’ sisan manpha tawh hong kitan hi.” (1 Peter 1:18, 19). Hih banga abaih ziau Pasian upna panin, Kha Siangtho in na lung sungah nuntakna thak hong piang sak hi. Pasian’ innkuan sungah asuak na hi ta-a, A Tapa a it bangin Pasian in nang hong it hi.\nTu-in nang mahmah Jesu na kipia khin ta hi. Nung kik kei in. Ama kiang panin kihem khia nawn kei in. Ni simin, “Christ’ neihsa kahi hi; Amah ka ki-ap zo hi,” ci in. A Kha hong piakna ding le A hehpihna tawh ahong kepna ding Ama kiang ngen in. Nang mahmah Pasian na kipiakna le Amah na upna tawh Ama ta asuak nahih mah bangin Ama sungah na nuntak ding ahi hi. Sawltak Paul in, “Note in Topa Jesu Christ na saan uh mah bangin, Ama sungah nungta un,” ci hi (Colossians 2:6).\nSittelna sungah om lai ih hih manin, Ama thuphate ih nget ma-in, kipuah pha ih hih lam Topa’ tungah ih lah phot kul hi, ci-in mi kim khat in ngaihsun uh hi. Tu mahmah in zong Pasian’ thupha kingen thei hi. A thanemnate uh ahuh dingin Pasian’ hehpihna ahi Christ’ Kha aneih ding uh kisam hi, tua lo-in amaute in siatna a nang zo kei ding uh hi. Ih hi bang lian mah in, mawhna adim, acimawh, apawl ngaipi mahin Amah ih zuat ding Jesu in hong deih hi. Ih zawngkhalna, ih haina, ih mawhna khempeuh tawh pai-in, kisikna tawh Ama khe phung ah ih bok ding hi. Hong itna ang lum ah eite ahong kawi ding, ih liamnate ahong damsak ding le ih kihhuaina khempeuh pan a ahong sil siang ding pen Ama vanglianpi ahi hi.\nHih mun ah mi tampi khial uh hi; Jesu in a mimal ciat a amawhna uh maisak ding cih um lo uh hi. Pasian’ kammal ahi bangin sang lo uh hi. Mawhna a kici khempeuh a maisak dingin mawh-maina a khawnkhong in kipia ahih lam mi khempeuh in atheih ding uh pen hamphatna lianpi ahi hi. Pasian’ kamciamte, nang a’ ding na sak khak lohna lungsim paai khia in. Tuate (53) a kisik mawh nei khempeuh a’ ding ahi hi. A um mi khempeuh kiangah vantung mite in a puak dingin thahatna le hehpihna Christ tungtawn in kivaihawm zo hi. Amaute a’ dinga a si pa – Jesu’ sunga om hatna, sianthona le diknate a ngah zo lo ding zahin a mawh lua kuamah om lo hi. Mawhna tawh anin gawp a puante uh suah khiat sak a, dikna puan paak asilh sak dingin Jesu in amaute ngak hi; si lo-a a nungta dingin amaute sam hi.\nMihing khat le khat ih kibawl bangin Pasian in eite hong bawl lo hi. Ama ngaihsutnate pen hehpihna, itna le khualna vive ahi hi. Tua hi-a, “Mi gilo in ama lampi nusia hen la, adik lo mi in ama ngaihsutnate nusia ta hen. Topa’ lamah Amah kileh kik hen; Topa in amah a hehpih ding hi. Ih Pasian’ lamah kileh kik hen; Amah in a maisak kikeuh ding hi.” “Na thu palsatnate meii vom bangin ka nil khia-a, na mawhnate meii ngo bangin ka seem khia hi,” ci hi (Isaiah 55:7; 44:22).\n“Mite a sihna ah nopsakna ka nei kei hi, Topa Pasian in ci hi; tua ahih ciangin kihei kik un la, nungta un.” (Ezekel 18:32). Pasian’ kamciamte hong sut khia dingin Satan kiging sa-in om hi. Amah in lametna nitang le lung sung khuavak khempeuh la khia nuam hi; ahi zongin tua banga hong hih ding phal peuh mah kei in. Khem thei pa’ thu ngai ke’n la, “Ka nuntak theihna dingin Jesu si zo hi. Ama’n kei hong it a, ka siat cip ding hong deih lo hi. Ahong don Pa khat vantung ah ka nei hi; Ama hong itna neu seh kha-in, a hong piak thuphate ka mawkna sak kha ahi zongin, ding khia-in ka Pa’ kiangah ka pai dinga, ‘Vantung le Nangma mai-ah ka mawh zo hi; Na tapa cih dingin zong ka kilawm nawn kei hi; Na thacialte khat bang lel hong hi sak in,’ ka ci ding hi,” ci in. A vak-thapte a kisaan kik dan ding a tangthu in hong gen hi: “Amah gamla pi (54) ah a om lai-in, a pa in mu-a, hehpih ahih manin va delh a, a ngawng ah kawi-in a nam hi.” (Luka 15:18-20).\nHih tangthu nangawn zong lungsim hong sukha mahmah ahih hangin, vantunga om ih Pa’ hong itna hong gen khia khin zo nai lo hi. Topa in, “Tawntung itna tawh nang kong it hi; tua ahih man in itna takpi tawh nang kong kai hi,” ci-in A kamsangpa hong gen sak hi (Jeremiah 31:3). Mawh nei pa a Pa’ inn pana gamla pi a om lai mahin, gam dang ah a neihsa teng a mawk bei sak hi napi, a Pa in amah ngai hi; Pasian’ lama ciah kik nopna lungsim ahong suak khempeuh pen Pa’ hong itna lungtang lamah Kha Siangtho in a vak thapte a hong zolna, a hong heelna le a hong sapna ahi hi.\nNa mai-ah Lai Siangtho pan a kamciam tampi tak om hi napi-in, up lahna nei lailai ding na hi hiam? Mawh nei mi khat hong ciah kik nop a, amawhnate a nusiat nop ciangin, kisikna tawh Ama khe phung azuan dingin Topa in amah nolh bekbak ding hi, ci-in um thei hiam? Tua bang ngaihsutnate paai khia in! Vantung a om ih Pa’ thu, tua banga ngaihsutna sangin na kha a susia thei zaw na dang om lo hi. Amah in mawhna mudah hi, ahi zongin mawh neite it in, a um khempeuh in gupna ngah a, vanglian gam sungah tawntung thupha angah theihna dingun, Christ’ pumpi sungah Amah hong kipia hi. Pasian in eite hong itna, kammal sanga ahoih apha zaw kammal om thei nawn ding ahi hiam? “Numei in anawi ane naungek mangngilh thei-in, a sul pan a piang ata hehpih lo-in om thei ding ahi hiam? Hihi, amaute in mangngilh thei kha ding uh hi, a hi zongin Ke’n note kong mangngilh kei ding hi,” hong ci hi (Isaiah 49:15).\nUp lahna le patauhna tawh a om mi aw, khuadak in; ei a’ ding ahong thuumsak (55) dingin Jesu nungta hi. A Tapa a hong piak manin Pasian’ tungah lungdam ko in la, nang’a dinga a mawkna-a asi ahih lohna dingin thu ngen in. Tu ni-in Kha Siangtho in nang hong sam hi. Na lungsim khempeuh tawh Amah zuan in; A thupha na ngah ding hi.\nPasian’ kamciamte na sim ciangin, gen zawh loh itna le hehpihna hong kilah khiatna ahih lam phawk in. Mawh neite’ lamah a bei thei lo hehpihna tawh Pasian’ hong itna lungtang hong pai hi. “Ama sisan hangin mawh maisakna ahi tatkhiatna eite in ih ngah hi” (Ephesians 1:7). Hi hi, Pasian pen nang hong huh pa hi, ci-in um in. Mihing’ sungah Ama zia-le-tong hong guang kik nuam hi. Kisikkikna le thuumna tawh akiang na naih leh mawh maisakna tawh nang’ kiang Ama’n hong nai ding hi.\nPrev post Cidamna leh Vaimiim\nNext post Khangtawn Lunggulh: Thumasa


url: =Lesson 7: Pengkul 7te - Zomi Adventist Innkuan\nLesson 7 February 9 – 15\nSabbath Nitaklam Feb 9\nTukaalsung sim ding : Mang 8:1-13; Gamlak 10:8-10; Eze. 10:2; Mang 10:1-11; Daniel 12:6,7; Siampi 16.\nKAMNGAH: “A sagihna vantungmi in a pengkul a tum ciangin, ama nasem kamsangte tungah a gensa bangin, Pasian in ama ip thusim a geelte hong semkhia ding hi.” Mangmuhna10 : 7.\nSeal ngana lai in, a thuman Pasian mite’ bawlsiat thuakna kahna te i muzo hi. Tua kha te in, biakna tau nuai a omin, “Topa aw, bangtan sawtlai ding hiam?” (Mang 6:10), ci in a kiko uh hi ci hi. Vantungpan aw in, ngak tentan lai un, Topa thukkikna ni hong tung ding hi ci in hanthawn hi. Mang 6:15-17 na ah, Zeisu hong kumsukkik in, migilo te tungah thu a khenna hong lak hi.\nSeal ngana, misiangtho te thuakna cih teh, Abel pan kipan hunbei dong misiangtho khempeuh i thuakna te hangin, “Ama’ nasemte sisan phu a la kik hi” a cihte (Mang 19: 2) a hihi. A thuaksia Pasian mite in, a thungetna uh Pasianin za cih thei in kiptakin om ding uh hi.\nPengkul sagih te in, a misiangtho te a bawlsia migilo te tungah, Pasian in thukkikna a piakna leh a thukhenna te a hihi. Pengkul sagih te i deihna bulpi in, Pasian mite’ thuaksiatna te tungah, vantung in awlmawh selo a om a hihlohna hong lak hi.\nMangmuhna 8 patna lamah, vantungmi sagihte Pasian maiah dingin a pengkulte mutding kigingsa in omna lim i mu hi. Pengkul te a mutma in, ngaihsutding thudang khat om hi. Pengkulte a khiatna i telding kisam hi.\nMangmuhna 8:3,4 sungteng simin, Jerusalem biakinnpi sungah biakbuk nasepte tawh tehkak ni. Jew Laisiangtho hilhcianna laibu khatin, nitak biakpiakna tuuno pen meihal biakna tau tungah kikoih in, a sisan te biaknatau bulah kibua hi. A kiseh siampi khatin paknuamtui hai tawi in biakbuk sung siangthona mun khamtawh kibawl biaknatau tungah paknamtui hal hi. Siampipa hong pusuak ciang in, a tawi paknuamtuihai leiah a paihna aw ging hi. Tuaciang in vantungmi sagihte in a pengkul te uh mut a, tua ni ading biakbuk nasep te a kizo hi.\nMangmuhna 8:3-5 sung a zat kammal te ngaihsut huai hi. Vantungmi in Pasian’ tokhom mai a om khamtawh kibawl biaknatau (Mang 8:3) mai ah paknuamtui a sang hi. Paknamtui in Pasian’ misiangtho te’ thungetna lim la a, amau thungetna Pasian in a dawng cihna hi.\nMangmuhna 8:3-5 sung ah Pengkul thu mang-muhna om hi.\nPengkul sagih te khiatna in, bawlsiat thuak misiangthote’ thungetna dawng in Pasian in a langpang migilote tung thu a khenna hi.\nPengkul sagih te in, “Zeisu in tuuno bangin hong sihna thu” Tanglai hunpan kipan Zeisu a nihvei hong kumkik dong a huam hi (Mang 11:15-18).\nMang 8:5 leh Eze 10:2 simkhawm in. Ezekial’ mangmuhna sung a, Pasian langpang Jerusalem mite’ tung mei-am a thehna te in, Mangmuhna sung kigelh pengkulte thu bangci’n hong hilhcian hiam?\nVantungmi in biaknatau tung a mei-am te la in, leitung ah thehsuk hi. Hih mei-am/meikuang te pen, misiangtho te thungetna biaknatau tung a mei-am te ahi hi. Akhiatna in, Pasian in a misiangtho te’ thungetna sangin, leitung mite tungah thukhen ding hi. Tuahun ciang Pasian in a misiangtho te’ lam pangin nasem ding hi. Mei-am kuang/paknuamtui halna kuang lei ah paaikhia cihna in zong, tua hun ciang Zeisu in mite’ mawhna ading a thumsakna te khawlding cihna hi. Hehpihna kong hong kikhak tading hi (Mang 22:11, 12).\nPengkulte’ A Khiatna\nPasian in, a misiangthote’ lam pangin na a sepna te, Mangmuhna Laibu in thukhunlui hunlai pengkul zatte tawh genteh hi. Pengkul cihpen tanglai Israel te’ nisim nuntakna ah aki zangh mahmah khat hi (Gamlak 10:8-10; 2 Khang 13:14, 15). Pengkul aw te in, Israel mite ading in biakpiakna hunte, galdo hunte, anlak hunte, leh pawi thupi te phawksakna a hihi.\nPengkul mutna in thungetna tawh ki zawitawn hi. Tua aw in biakpiak laitak leh pawi thupi te ah Pasian leh a mite’ kiciamna phawksak hi. Pasian’ ni (Joel 2:1) ading kiginsak na zong hilai hi. Galdo hunsung pengkul mutna in amau tatzia ding hilhna zong hi a, Pasian’ huhna khut a sapna uh zong hipah hi. Hih thute mah bulphuh in Mangmuhna laisiangtho in pengkul tawh thu hong genteh hi.\nMangmuh 8:13; 9:4, 20, 21 sung simin. Pengkul sagihte in, kuate tungah thukhen hiam?\nMangmuhna sung kigelh pengkul te in, Pasian in tanglai a misiangtho te’ thungetna sangin na a sepna te ahihi. ‘Seal’ cih pen Pasian lampang ding a khensat te a hi a, pengkul awging in, leitung lampang mite tung ah thukhenna hi (Mangmuh 8:13). Leitung mite kisikkik na’ng a ziakai ma in, theihkholh sakna zong a hihi.\nPengkul sagihte in, John hunpan kipan, leitung beidong hun khempeuh huam (Mang 11:15 – 18) hi. Tua pengkulte a kitum hun in, vantungah mawh thumna a kibawl laitak (Mang 8:3 – 6), leitungah lungdam thu a kihilh laitak (Mang 10:8 – 11:14) a hihi. Pengkul thukhenna te in khen thum suah khenkhat tungbek a hihi. Pengkulte hunin, pawlpi sagihte’ hun leh seal sagihte hun tawh a kibang mah hi a, pengkul sagihna in, Pasian ukzawkna aana a lakkik hun hong tungta cihna a hihi.\na. Pengkul khatna leh nihna te in, Khazih singlamteh ah khai a, pawlpi masa a bawlsia, Jerusalem leh Rome kumpi tungah thukhenna a hihi.\nb. Thumna leh lina pengkul in, hun laizang hun a, a zualzang Tapidaw pawlpi tungah thukhenna a hihi.\nc. Ngana leh gukna pengkul in, pawlpi kipuahphat hunlai a, biakna galdona te lak hi. Tua gal kidona te in, Armageddon galpi sung a, Satan’ nasepna te hong musak hi.\nTangthu in, sisan leh dahna tawh na kidim mah taleh, tua te in, Zeisu hong kamciamna te sungah bangzah hong thahat saktuam hiam?\nVantungmi Leh A Kihong Laibu\nPengkul gukna in hunbeina hong lak hi. Tua hun laitakin, Pasian mite in bang hih uh hiam? Pengkul sagihna a tum ma in, hun nunung ciangin Pasin’ mite hih dingte, kihilhna khat om ding hi.\nMangmuhna 10:1- 4 simin. Bang thu piang hiam?\n“Tua a thahat vantungmi pen, a dang hilo, Zeisu mah hi pah hi.” E G White, SDA Bible Commentary vol. 7, laimai 971. A khete tuitung leh leitungah koih a, leitung buppi zak dingin thu tangko hi. Humpinelkai hawkbang in awng hi. Pasian awpen humpi nelkai aw tawh genteh (Hosea 11:10; Mang 5:5) hi.\nMang 10:5 -7 simin la, Daniel 12: 6,7 tawh saikaak in. Kammal kibang a zat bang om hiam?\nVantungmi in, “hun om nawnlo hi (Mang 10: 6) a cihpen, Greek pau in chronos hi a, hunkhat limlim a cihnopna hi. Daniel 12:6,7 a, misiangtho te thuakding bawlsiatna in hunkhat hun te leh hunlang ci a, AD 538 – 1798 kikal kum 1260 sung, Pope in a mi bawlsiat hun ding teng a hihi. Daniel leh Mangmuhna sung “Ni” a cih teh kumkhat limpua (Gamlak 14:34; Eze. 4:6) a hih mahbangin, ni 360 in kum 360 mah hi pah; hun thum leh a lang a cih teh, ni 1260, aih ke’h kum 1260 hi pah a, tuakhit teh, beina hong tung ding hi.\nDaniel 8:14 a, ni 2300 (457 BC – AD 1844) khit ciangin, tuabang ni leh kum kikhel genkholna om nawnlo ding hi. EGWhite in, “vantungmi in kamciam kip tawh hong gen Topa hong pai na ding ni te thu agenna a hihi. Hih hun ciangtanh khit teh, a dang hun ciangtanh om nawnlo ding hi. 1842 pan 1844 dong a sawt hun ciangtanh khit nungah, hun ciangtanh dang om nawnlo ding hi. A saupen hun ciangtanh in, 1844 kum, phalbi kuan dong huamto hi.” EGWhite SDA Bible Commentary vol 7. laimai 971.\nEi leh ei a ni ciangtanh khawng bawl mawkmawk ding a hoihlohna banghang hiam?\nMangmuhna 10:8 – 11 simin. Laisiangtho sungah “ne” cih limlim, mipi tung hawpsawn ding, Pasian kiangpan kam sang, thu sang (Eze. 2:8 – 3:11; Jer. 15:16) hi. Kam a sanlai in, thuhoih hi napi, a gensawnkik ciang, mipi hehna leh nialna piang thei hi. John mangsung a khum/kha laizial pen, Daniel laibu hi a, hun nunung thu tampen hi. Tawntung lungdamna thu tangko ding pen, “a beibang” pawlpi (Mang 14:6,7) hi ding ci hi.\nTua banah, a khum/kha khat pen, kum 2,300 beikuan a, Miller pawlte in, 1844 kumin, Zeisu hongpai ding cih upna a neih laitakin khum mahmah hi. Zeisu hong pai takpiloh ciangin, lungkiatna dahna thuak uh a, kha mahmah leuleu a, laisiangtho limsim mahmah kik uh hi.\nMangmuhna 11 : 1,2 simin. John bang hih ding kisawl hiam?\nMangmuhna 10 tawh a kizomto a hihi. Biakinn, biakna tau, leh biakna piate teh ding kisawl hi. Laisiangtho in “teh” a cih ciangin, thukhen (Matt. 7 : 2) cihna hi. A kiteh ding biakinn pen, vantung biakinn hi a, Zeisu’n eite a ding “palai” hong sepsak hi. Biakinn, biakna tau leh biakna pia te cih in, Mawhphel Ni (Siampi 16 : 16 – 19) cihna hi. Tua ni pen, “teh ni” hi in, Pasian in, a mite’ mawhna thu a khen ni a hihi. Mang 11 : 1 a thukhenna zong, Zeisu hong pai ma in om ding hi. Hih thukhenna pen, biakna piate, Pasian mite a ding vilvel a hihi.\nMang 11:1 na ah, vantung biakbuk thu pen, lungdamna thu laigilpi hi cih hong lak hi. Pasian nasepna tengzong hong musak hi. Leitung mite’ a ding in, Zeisu hong gupna nasep teng khempeuh cingtakin hong musak hi.\nMawhmaisak nani in, sisan pen thu laigil a hihlam (Siampi 16) phawkin la, thukhenna pen eite a dingin lungdamthu a hihna bangci theih ding i hi hiam? Banghangin hih thu thupi mahmah hiam?\nMangmuhna 11 : 3 – 6 simin. Teci nihte pen, Siampi puantual a silh, Zerubbabel leh Joshua te a hihna bangci ki muh hiam?\nTeci nihte cihpen, Jew ki -ukna thukhun sungah, teci a tawmpen nih in thu kipsak ding (John 8: 17) cihpan a hong pai a hihi. Tua teci nihte in, Laisiangtho lui leh Laisiangtho thak zong hi pah a, tua geel kikhenkha theilo hi. Pasian mite in, tua Pasian thupiakte leitung khempeuh ah i tangko ding hi. Hih teci te geel in, puansia silh ci hi. Kum 1260 hun (AD 538 – 1798) sungteng hi a, puansia in dahna lim (Piancil 37: 34) ciing hi. Laisiangtho thuman kiselcip a, mite’ phuaktawm ngeina te a kizuih hunte a kawk a hihi.\nMang 11:7- 13 simin. Ni/Kum 1260 tawpna ah, teci nihte tung bangthu piang hiam gendih in.\nTeci nihte a that Sapi zong Satan pan hong piang hi a, teci nihte a thahna zong, Laisiangtho um nawnlo a, Pasian omlo cih upna hong piang in, Pianthit (France) gam kidona pi tawh kizom hi. Pianthit gam a biakna langdona hong omna in, Sodom ginatlohna te piangsak a, Egypt te kiphatsakna tawh Pasian uplohna te leh Jerusalem langdona te piang sak hi. Zeisu hun a Jerusalem a thupiangte mah, tulai ei hunah hong piang veve hi.\nTeci nihte hong thokik cih penin, Pianthit kidona pi khit, biakna khanlawhna om in, nihveina hong kumkik ding thute ki tangko a, laisiangtho kipawlna (Bible Society) kibawl in, leitung khempeuhah laisiangtho kihawmkhia cih te a hihi. Hun bei madeuh in, leitungbup in laisiangtho bulphuhna (Mang 18:1-4) hong nei ding hi. Tua in, dawimangpa vangliatna khangsak ding a, leitung khempeuh in, Sapi biakna tawh, Pasian mite dona lam ah makaih ding hi (Mang 16:13-16; 4:12).\nPengkul sagihna in, hun nunung thupiangte (Mang 11:15 -18) kawk hi. A langdo hih leitung in, Satan’ khutnuai ah kum tultampi a om khit ciangin, Pasian kiang hong zuatkik ding hun hong tungta hi. Zeisu, singlamteh tung a sihna leh a vankah kikna te khempeuh in a gualzawhna (Mang 12:10,11) hizaw hi. Satan in, hun tomno bek neilai (Mang 12:12) a hih manin, a hih theihtawp in, suksiatna hong bawl ding hi.\nPengkul sagihna in, laibu sungah om pulak nailoh teng hong pulak hi. (1) Minamte heh mahmah : Mang 12 – 14, Satan hehlua (Mang 12:17); a kipawlpih nihte, tuipi lakpan Sapi leh leilakpan Sapi tegel in, Pasian mite do ding in kithawisak hi. (2) Na hehna hong tungta hi : mipite hehna pen, Pasian in, Ama hehna, gimna sagihna tawh dawng hi (Mang 15 : 1). (3) Misisa te tung thukhenna (Mang 20:11- 15). (4) Pasian nasemte thaman kipia (Mang 21 – 22).\nLeitung a susia te susia kik ding : (Mang 19: 2) Hun nunung Babylon in leitung susia a hih manin, amah ki susia ding. A nunungpen in, Satan leh a nungzui te khempeuh kidona lianpi sungah kisusia ding (Mang 19:11 – 20:15).\nKhat veivei lungdamthu tangkona in, kha thei hi (Mang 10 : 10). I genkhiat kammal te hong kisanglo, ki simmawh thei hi. Langdona khawng bang piangsak zawzen hi. Tuabang te a tuak kha Laisiangtho sungah kua na mu hiam? Bang pilna i ngah thei diam?\nHun ciangtanh te awlmawh ding, Topa’n hong lak denden hi. Hun ciangtanh thak omngei nawnlo ding hi. Khasiangtho hong kibuak ding hun, Zeisu hong kumsuk ding hun cihte ciangtanh omlo hi. EGWhite, Selected Messages bu 1 na, laimai 188. 1844 khitciang hong tungding thu te, hun ciangtanh piak mawkmawk bangzah in lauhuai hiam? Tua lauhuai thu te pan bangci kidoptheih om ding hiam?\nPrev post Zirlai 7: TÂWTAWRÂWT PASARIHTE CHU\nNext post Zi 3 Nei Mipa


url: =Kuala Lumpur khuasung panin gamdangmi akigawm in 373 kiman, Boss 5 zong kiman :: ZOMI DAILY\nposted on 20 July 2017 at 8:03 am Lomkholna: Malaysia, News, Sawltak, World\nMalaysia, Kuala Lumpur khuasung ah E-card kici Enforcement Card bawltheihhun Deadline abeizawh akipan Operasi panin akiman gamdangmi nasempen akigawm in 373 phakhin cih NST pan kiza hi.\nMalaysia Immigration Department panin makaipipa ahi director-general Datuk Seri Mustafar Ali in agenna ah July 01 panin July 15 kikal Kuala Lumpur khuasung ah City Immigration te’n Ops Mega Operation (Operasi) akigawm in 52 vei bawlkhin uh cihi.\nTuabang in 52 vei Operasi akibawlna ah gamdangmi akigawm in 897 te thusitna kinei in, Immigration thukhun tawh akipelh gamdangmi nasem 373 te ki mansuak cihi.\nKuala Lumpur khuasung panin gamdangmi nasemte bekthamlo, tuate nasep aguan Employer (Boss) zong akigawm in 5 kimankhin hi. Tua Boss te’n anasem te uh ahunlap in E-card (Enforcement Card) bawlsaklo uh a, phalna kician Work Permit omlopi in na semsaksak uh ahih manin akiman hi ci’n Home Ministry Complex ah akibawl Press Conference ah Immigration thuneipipa in genkhia hi.\nMalaysia gambup ah July 01 ni akipan Immigration Department te’n Operasi abawl ngekngek uh hi a, gamdangmi naseptheih nadingin phalna kician aneilo illegal foreign workers 3500 val kiman cih thunei te’n nungkalsung in pulak uhhi. Malaysia gambup ah akiman tuazahbang aphakhin dingin, Kuala Lumpur khuasung ah akiman tawmzaw bilbel hi. Operasi pen tusung adaizawdeuh tawh akibat hangin akiman kiaukiau kiza vevelai hi.\nRelated: Malaysia gamsung ah Operasi panin akiman mi 3506 phakhin\nPrevious: Ka khe na lua ~ Lian Tuang\nNext: Tulaitak Malaysia – Thailand – Myanmar kikal leilam tawh nawkding lauhuai mahmah\nSa ngawngsau akaplup tawh Photo akizaih sabeng numeikhat ki mawhsak mahmah


url: =Global Buanli Family: Tulaai Leitung Thuthang tuamtuam updates September 6, 2013\nTulaai Leitung Thuthang tuamtuam updates September 6, 2013\nZomi Myanmar Baptist ,Bowling Green,Ky crusade ani khatna nuamtak in kizo thei hi. Siapa in Zomi te naupangte koikoi ah Pulpit tungkah in saihak mahmah a Mikaang te a tuacilo ahihman Nu le Pa te ikisapkhat omding hi cihthu leh Mikaang ten alokuan nadong atungding hoihtakei leh mawtaw lei in sumkholzaw uha, Zomi te mawtawhoih kidem in Bank sung hawm cih bupphuh in hanthawtna ongpia ban ah Zomi ten Pasian I liatsak pending onghanthawn hi.\n· Shan minam thautawi SSPP/SSA makaai te leh Kawlgam Pithungsuh Hlut daw makaaipi Tura U Swe Mann te 9/6/13 ni in akhat veina kilemna ding tawh kisai thukikupna Lasho khuapi Suaily Hotel ah kimuhkhopna nei uhhi.\n· Norway leh Germany ah thusinding in NLD,Mon Party nih, 8888 te leh Kawlgambup siamsin kipawlna tepan palaai 13 Yangon vanleengtualpan 9/6/13 ni in leengkhia ta uh a 9/21/13 nidong thusinna venei ding uhhi.\n· Leitung a alian peenpeen Meimual Japan gam nisuahna lampan tai 1,000 na Tuipi sung ah kimukhia a, hih meimual azaina 120,000 square miles pha in USA gam New Mexico state tawh kikim hi ci in William Sager, University of Houston ah professor aseempa in 9/6/13 ni in genkhia hi. Tuaban ah hi meimual peen kum 145 million bang upa khin a Tamu Massif ci in kiminvawh hi ci hi.\n· USA gam New York state Brooklyn khua ah 9/5/13 nitaaklam in Kum 19 apha tangvaalno khat Helicopter lim leengthei tawh kimawl a alensaksak laaitak amalam ah leengkhavat in alu vaatkha ahihman in liam in si hi ci in New York police te in 9/6/13 ni in genkhia uhhi. Zomi ten itate lim tuamtuam ileisak ciang pilvaang ni\n· Australia gam te in gambup President kiteelna 9/6/13 ni in kipan ziahziah ta uhhi. Thukhun ombang in Australia gammi kheempeuh kum 18 tungsiah in mee khe hamtangding cih ahihman in 9/6/13 ni in 3.2 million in mee khia khinta uh a 9/7/13 ni in 14 million in mee khiading uhhi. Tu ciangciang mee kikhia lak ah Kevin Rudd kideih kim peen hi.\n· Pakistan gam nitumna lam a kibusa Haqqani singnuai mite I Makaai Commander pipa ahi Sangeen Zadran 9/6/13 ni in US te neihsa Drone kici ahawl palo tuithe gaal vaanleeng te in nuai lum ziau hi ci in Pakisatan kumpi te in genkhia uhhi. Amah peen US leh UN te I black list sung a kikoih mikhat ahihi. Pakisatan Taliban te in ama zalaihding in asanggampa Bilal Zadran thuneihna pia uhhi.\n· Japan gam ten Senkaku ci in China gam ten Diaoyu acih uh China tuipi tawdawk gamnih kituh nahaang in Japan leh China gamte en zong ki en nuamlo ban ah gamnihte I kumpi te a hi Xi Jinping leh Shinzo Abe March 2013 pan akihonaai lo kimlaai Russia gam Petersburg khuapi a kibawl G-20 khawmpi ah 9/6/13 ni in gamnih kumpi te kibaansah in kilim homahmah bilbel uhhi.\n· Leitung ah aminthang mahmah NASA te in 9/6/13 nitaak lam in Khapi tung ah pilna sinding in Pi 90 asang Rocket khat khahkhia uhhi. Hi rocket pi khualzinna lampi ding peen Tai 251,700 bang gamla ding hi ci in NASA te in genkhia uhhi.\n· International Olympic Committee (IOC) te in 9/6/13 Argentina gam ah thukikupna kipanta uh a 2020 kum Olympic pawipi bawlnading mun 9/7/13 ni in mee tangtawh teelkhiading uhhi. Tulian in Japan, Turkey leh Spain gamte aki ummawh phot ahihi.\nSyria Tualgaal koiciang tungta\n· Syria gam sung ah 9/6/13 ni in Kumpi gaalkaap te leh mipi gaalkaap te kikaapna nasia tak in piang a mi 87 si in numei 14,naupang 14 kihel hi ci in Mipi gaalkaapte in taangkokhia uhhi.\n· USA gam te in Syria ado zenzen khaak a leh peello gimna lianpi thuakding uhhi ci in Iran te in 9/6/13 ni in taangkokhai uhhi.\n· UN ,EU in Syria gam gaalkaap thatawh malakding ngaihsunlo ahihman in USA in leitungbup makaai ahihnatawh kizui in malakding mah hi ci in President Obama in 9/6/13 ni in genkhia hi. Tuaban ah US mipi tung ah ama geelnate 9/11/13 ni kagenkhia ding ci hi. A haan in gaaldona bektawh vaai kihawmtheilo cibeh hi.\n· Russia President Vhadir Putin in 9/6/13 ni in Onghehpih in Onghehpih in cih duaiduai peen kei nasep ahihkei a President Obama nasepzong ahituankei hi. Syria vaai ah President Obama geelna hoih kasa kilkel kei a President Obama in zong kei geelna zuihsawm kilkello hi ci in gen in US te ngapbawl mahmah hi.\n· US Congress in Syria gam gaalkaap tha tawh kaapding nial leh Obama in ama kumpi aituam thuneihna zangin akaap veve diam cih dotna akibawlbawl laaitak in President Obama in Mipi tung ah Direct in ngaihsutna kalading ci in 9/6/13 ni pulaakkhia hi.\nTulaai Crusade nei kahihman un New ongziakaai ei guai\nPosted by Thang Khawm Pauzomi at 12:15 PM


url: =Kawlgam Vice President Kikipsak Khinta :: ZOMI DAILY\nposted on 10 March 2016 at 4:22 pm UTC+9:30 Lomkholna: Myanmar, News, Zokhai\nThantlang Khuapiseh mi Henry Van Thio-pen Kawlgam Buppi’ Vice President ding-in kikipsak khinta cihthu Chinland Post (FB) pan-in kiza-hi.\nZomi hong langdo mahmahte khat-in Vice President hongngah-pen ahaza leh athangpaai or alungdam I-hi kei-a, Zomite zaanhal diakmah-a I-ciakciak, I-ki pummuan gawp-tawh thutak-piang hong kilehbulh zeel ahihlam minam buppi-a theihding kisam kasak man-a hong hawmsawn ka-hihi.\nHun manpha tampi laisin nading-in ka-zatzat aziak ka’ lunggulhna-pen Zomi minam sung-ah “bang pilna hawmkhia theiding” cih ngaihsutna leh lametna bekmah-tawh saang aki-kahkah hi-a, sum deihlo, naseem nuamlo, nasep mu zolo kihi saamlo-hi.\nZomite’ dinmun ataangpi concept (thumuhzia/laakzia) naakpi-in niam-a, tawisaang nuam-in bullehbaalnei thu khat-peuh kisuut lehzong pumpan-gawp, ki-ultung sakgawp, pauding paulohding nangawn khuallo-a puak-giapgiap cihte ka’ ngaihsut ciang-in naakpi-in naa kasa-hi.\nLusei te-in “Paihte khua-nung pil” hongcih-mah hidaldal laaiding I-hihiam? Pu Chin ST-in President and/or Vice President asep theihlohna aziak tel mahmah tasaamding I-hih man-in hih hunbii sung-ah minam’ ading-a mapang ding-a panmunla MP neihsunte-in naakpi-a public consultation bawl-a, bangci bang-a kiginkholhna bawlding cih hong phamawh ta-hi.\n“Kiginkholhna” hilo, “kipan tading” aci ki-om khading-hi. Kipatding bangmah om naaikei, masuan-zong om naaikei, 2008 Thukhunpi akipuahphat ciang-a DASSK leh Pu Chin ST hong kikop theihding lampi sialkhol-a kiginding bekmah himai dinghi. Sau deudau zeel-ei, no nong’ kuppih nading-uh om nawnkei khaleh ,……\nPrevious: Zomi E-Mail zang kitawm deuhdeuh ta hiam?\nNext: Vaimimciim ~ Hau Za Cin\nPau Khan Sing says\n10 March 2016 at 8:52 pm\nZOMI te khat in a ngak pen lungdam huai mah mah hi lo hia? Pasian tung ah Thunget na te hong tung a suak ve. Mainawt ZOMI!, THUPHA BAWL ZOMI te ki hi den ding .


url: =Zomi Pau tuamtuam ~ Paul Thangpi :: ZOMI DAILY\nposted on 15 September 2016 at 7:54 am Lomkholna: Article, PaulThangpi, Politics\nZomi Pau tuamtuam (Tedim, Teizang, Saizang, Sihzang, Zo, etc.) a tom in ~ Paul Thangpi\nZomi sung ah Pau (language) tuamtuam hong piankhiatna i et ciang, nam (2) in kikhen thei hi. Tua te in: (1) Luahsuk Pau (Traditional Language), (2) Piangtawm Pau (Borning Language) ahi hi.\nLuahsuk Pau (Traditional Language)\nZomi sung ah Luahsuk pau icihte in: Teizang pau, Sihzang pau, Saizang pau, Zo (puzo) pau, Paihte pau, Dim, Losau, Khuano, etc. te ahi uh hi. Hih Kampaute Zomi sung ah i kep lai Luahsuk pau te hi in, hong kipat hun zong kikan ban nawn lo ahih manin, upa mahmah ta uh hi.\nPiangtawm Pau (Borning Language)\nPiangtawm Pau (Borning Language) icih pen a mitamna leh a zang ding tamna tawh kisai loin piangtawm pau ahih manin, mi khempeuh in zat nuamsa in, khang baih in, mainawt den hi. Tu laitak leitung khempeuh ah akizang pha mahmah Mikang Pau (English) icih pen piangtawm pau ahi hi. Zomi sung ah Piangtawm pau icih pen “Tedim Pau” icih ahi hi. Luahsuk Pau (Teizang, Sihzang, Saizang, Zo, etc.) te sang’ in naupang zaw thamtham hi.\nTedim Pau Hong Piankhiatna\nHunkhatlai in Tedim khua ah minam tuamtuam, kampau le ngeina kibanglo tuamtuam a tenkhopna pan un hong piang khia ahi hi. A ten khop uh a sawt ciangin a tu, a tate uh hong kikhol in tua a kikholhna pan un, pau khat hong piang khia a, tua hong Piangtawm Pau pen “Tedim Pau” ki ci hi.\nSangmang Cope topa te innkuan Tedim hong tun uh ciangin Ukpi Pu Hau Cin Khup kiang ah “Na zat khop theih ding uh lai bawl nuam ihih manin, bang kam zang le hang hoih sa pen na hiam?” ci-in a dot leh Pu Hau Cin Khup in “Mipite deih bel khat hi lo ing hia” ci-in na dawng hi. Tua tawh kizui in Tedim khuapi a kizang “Tedim Tualsuak Pau” tawh Cope topa in lai hong bawl sak hi.\nTedim Pau Khantohna\n1919 hunlai in Sukte in Zogam leilu lam (Tedim le Tonzang gam teng) na uk in siah na kai uh a, Teizang pau tawh uk uh hi. Tuciang dong mah Teizang pau pen Ukpi te’ pau kici lai hi. Tua ahih manin a diakin Teizang pau zangte in pau dang zuih ding haksa ki sa phadiak hi. Hun hong bei toto in 1979 ma siah ei pau ciat mah kizang tangtang hi napi, kikawmna, kithuahna tam zaw semsem ahih manin Tedim pau in mai hong nawt mahmah hi. 1990 khit lam ciangin gam sung haksatna hang ahi zongin kimuh khopna leh kithuah khopna hong tam semsem na hangin mai nawt semsem in, kum 2000 khit ciangin Tedim pau in Zomi te sung ah zattaang theih Pau hong suak ta hi.\nTulaitak in Zomi sung ah i zattaang theih pen in Piangtawm pau ahi “Tedim pau” ahi hi. Hih Tedim pau hong piankhiat theihna ding in Luahsuk Pau tuamtuam ahi: Teizang, Saizang, Sihzang, Zo, Dim, Losau, Khuano, Paite, etc. etc. a om man in hong piang khia thei ahi hi.\nTua ahih manin Piangtawm Pau ahi, tu laitak a Zomi sung ah i zat kim theih “Tedim Pau” hoihsa in, i zahtaak leh a piankhiatna ahi Luahsuk pau tuamtuam (Teizang, Saizang, Sihzang, Zo etc.) te zong i zahtak le i iit theih ding thupi mahmah hi. I pu i pa te in a dahna vuah dah khop nang, a nopna vuah nop khop nang, khat le khat kizop theih nang a Luahsuk Pau tuamtuam te na piang sak uh hi. Tu hun ciangin Ciamnuih bawlna peuh, ki ko na peuh in zang lo in i zahtaak bawl theih ding thupi mahmah hi. Note tawh, Paul Thangpi (Offenbach, Germany)\nPrevious: Democracy maw? Freedom of Press and Freedom of Expression maw? ~ Thang Khan Lian\nNext: Tulaai Leitung Thuthang tuamtuam Updates September 14, 2016\nSehnel tunga kilam leh suang tunga kilam ~ Tdkhen


url: =ZIUSA ah Board of Director dingin Pu Lian Zo Tuang kiteel :: ZOMI DAILY\nposted on 22 November 2017 at 12:07 am Lomkholna: News, ZIUSA, Zomi\nAthu: Pu Lian Zo Tuang Board of Director dingin kiteel\nZIUSA in man ngenlo akipia khiate` (Volunteers) mapanna tawh aki kalsuan toto hi-a, Nasepkum (2017-2018) a ding in zong Board of Directors (21) te mipi teelna zui-in ki pia khia uh hi.\nBoard of Directors (21) te sung pan in Pu Joseph Lian Bawi in Board of Director ding in “hunpia zo nawnlo” ding ahihna leh Board of Director pamun pan in tawlngak ding ngetna hong neihna tawh kizui in Board of Directors in Meeting 04/2017~2018 sungah ngetna tawh kisai kikupna kinei-a, ngetna aom bangin kisang hi.\nBoard of Directors in abeisa Pu Joseph Lian Bawi in ZIUSA leh minam a itna tawh hong kipiakkhiatna, mapanna aneihnasate tungah lungdamna kiciamteh hi.\nBoard of Directors in ZIUSA Ngeina Dante tawh kizui-in mawhpuak aneihna tawh panmun awng mun ah mapang ding in Kiteelna zui leh maban zop ding kitaangsapna zui in Pu Lian Zo Tuang Board of Director ( 2017-2018) ding in teelna kinei hi.\nPu Lian Zo Tuang (Kiteelna zui no. 22; Votes: 15/36)\nUpa Vaihawm Pawl (Board of Directors) panmunlen khatpeuh in a septan kum acin’ma in a panmun panin akhawl leh ahi zongin, Upa panmun khatpeuh a awn’ leh, Kiteelpi a kibawl masiah tua panmun alaih dingin, Upa Vaihawm Pawl (Board of Directors) in Kiteelpi Upa Vaihawm Pawl kiteel lai in Mee (Vote) tamzaw a ngah zui-in, ahihkei leh maban kician khat ah mapang ding akisapna zui in Pawlmi khatpeuh teel thei ding hi. – ( ZIUSA Ngeina Dante V (A):5)\nBoard of Directors taang`in;\nNa mapan pih uh,\nPrevious: Indonesia ah meimual khat puakkham dekdek ci’n ki patau mahmah\nNext: USA, Kansas ah Kawlgammi khat thautawh kikaplum\nGambup Innpi (Hluttaw) Hawhna ~ Bob Tuangpi\nVondeih Kep Ding – 139 (Dimno’ Pa)


url: =Thuthak tomkim cing May 24, 2014\nA. Sxen (China) mite hang in Ukeeng kaamsia ta\nLeitung ah leeng theitui, Lenggah tui, Lengmaw tui' Beetui , Haai gahtui cih bang singgah nam tuamtuam tui te abeisa hun in kibawl ahihi. Tuhun nai leuleu teh Sxen ( China) te in itheih ngeiloh na tampi thei in bawl khia thei ahih mah bang in Ukeeng tui cih khat minthang sak dihdih uh hi. Singapore, Taiwan, Hongkong khuapi ah Ukeeng sa pen milian mizahtak anneek pih na ah kizang Sxen ansai minthang bek ah kingah kici ngei ahihi. Tu in Ukeeng asa neek bek hilo in Ukeeng ahingpi in avun hawk in sing gatui' Zu khauh mahmah tuisung ah diahsuk a, asihkhit teh atui hawp cih thukhat omhi. Zomi te in uivomsii leh Zawng khuak sialneek thei in Zuhang sungah gultiisan hingtangpi indiah in asih teh atui dawn tawh kibang pian hi. Gahhing te tungah kitatsiahi ganhing te akaamsia mahmah hi ganhing it leh aheh pih te tungpan kiza hi.\nB. Pakistan Air Force in North Waziristan nuaai tingteng\nPakistan Air Forec ( PAF) te in Pakistan Maal gam lam aa ,om Waziristan te gal vanleng tawh Zanhal khat ni in kap nuaai suk tingteng uh a, gamsung mi thau tawi mi 80 si in akimnai om khuapi nih Miranshah Mir Ali leh Boya khuapi te dong in buai na thuak kha uhhi.\nC.Mandaly saksiah Laisimbu 3500000 piakkhong hawm ding\nMyanmar Maallam gam Mandaly saksiah siamsin sang naupang te Primary pan kipan Middle school dong sang naupang te ading in Siamsin bu 3500000 akhon khawng in kihawm khia ding ci thu kiza hi. Mandaly huamsung ah Primary siamsin naupang 5200000, Middle ah siamsin 310000 om ahih man in Primary ading in laigelhsa bu3000000 kimawk hawm ding cih Myanmar maallam siamsin thusapi nihna U Myo Than in gen khia hi. Sang ap na sumla, Sum gen, Huhna sum te khuanu khuapa tetung ah ngen cih aom leh thu kibawl ding hi ci hi.\nHihbang kici na munsan bel angatpi in pang thei zawsop hi.Chin State ading bel tudong bangmah gen nei nailo in om bikbek lai hi.\nD. Aizawl leh Mandaly kikal Bus line taisak ding\nMizoram pan in Myanmar gamsung lut in Mandaly dong Bus line tai sak ding cih thuthang om zo ahihi. Banghun ah kipan ding a, Koilampi tengtawn ding cih kigen nailo hi. Lampi pen Aizawl leh Ciau ahoihsa hi in Ciau pan Mandaly dong lampi hoih nailo ahihi. Ciau pan in koilai mun Ciau kantan ding a, koilai tawn ding, kua Company bus te in mipua ding cih kithei nailo ahihi. Tua man in Census hunlai a, vanleng tual huih ging henhan bang in Zomi te hong kipingpei mengmeng ahih lam theih huai kicihi. Bang hiamcih leh Census pen August kha ah kitangko ding hita ahih man in mipi te in ii ngaihsut phak pakpak loh thu tawh hong kibil nuai thei hi.


url: =Ka muhpak US Gamthu pawlkhat – 34 :: ZOMI DAILY\nposted on 31 October 2015 at 8:00 am Lomkholna: Article, Awnzapau, Theihhuai\nA Kuamah Peuh Monthly Bill tawh Kibuai\nAmerica ah Zomite atamzaw sushi leh company te setzung atuamtuam ah na sem uh a, setzung a nasemte bang in tax akipan dok ding teng a dawh khit uhteh kha khat in $1000 kim vive ngah uhhi. Sushi zialte bel sushi ahoih laitakin $ 2000 – $3000 in kicial a, a cialte in an vakin a innah akhongin omsak lai mawk ahih manin, a ngah khempeuh amau khut sungah tunggai pah hi. Tua hi a, sushi zialte leh sushi saite pen nikhat zong pengg thei lo ahih mah bangin, sum zong tampi ngah thei uh a, a innlam a nute pate sum tampipi khakzo ziahziah thei zaw uhhi.\nTua lo peuhmahte pen a kha khat sung a sum ngahna lak pan, kha khat sung mah a, innsaap, an leh meh man, tuisaap, meisaap, mawtaw car insurance, datsi leina ding akipan dokkhin leh tampi val nawn hetlo hi. A kha sum mahmah sungah zong life insurance, health insurance leh tax na dok pah uh ahih manin khasum bit kisang gai lo lai hi. Kha khat a tung a teng piak kim zawh leh mi nuamsa pawl hi zaw lai uhhi. Khanglui pau leng khawhsa kham a cihte hi pan bek hi.\nTua huhau in US tung tektek ahih hangin khat leh khat kibang kim hetlo hi. Uang gen leh tawilawn mahmah in naupang bangin kigen leng, pawl khatte’n hai min thei min lawh bang a US dollar lawh ziauziau ding, hai min kia thei min kia bang a top ziauziau ding bang khat in ki-ngaihsun kha phial mawk thei hi.\nTua bang hi peuhmah lo hi. Zawlla sung a heisa paak bang mah hi a, a ngiam a po heisate midangte’n na lo khin gaita in aituam in na nei khin zota uh a, ei Zomi a tamzaw a’dingin midangte lawh naii loh leh lawh zawh loh/ lawh ngam loh kendang apo singkung dawn atuang a heisa paak lawh ding bangmah in, US dollar ngah na’ng haksa kisa mahmah hi. US tung khempeuh muan pah suan pah ding hi het lo hi.\nInn lam a om nu leh pa leh sanggam u leh naute in sum a ngah ciangin muhkhong hilhial mah a bat hangin, gimpi tawlpi tak a, a tha lawh leh a neih sung pan haksapipi a hong khenkhiat veuveu vive ahih lam kong phawksak nuam hi. A cidam ding leh a masuan a zawhna ding thu mah ih ngetsak tangtang ding thupi mahmah hi. Tua bang aa inn lam hong phawk aa sum hong khak tangtangte pen mi kician mi thupi mahmahte bekmah ahihi.\nPrevious: Ka muhpak US Gamthu pawlkhat – 33\nNext: Sakhi in a tat nading kuam kua khual\nA limzaw nang hong pia ning ~ Nk Khanno


url: =Zomite leh a lauhuai Satan pawlpi - TUNGZANG NEWS\nZomite leh a lauhuai Satan pawlpi\nLeitung Khristian biakna sungah Pasian khat bek mah kibia hi na pi'n, tua Pasian i biak zia le upzia le sanzia tuamtuam om hi. A sawt lua nai lo hun khat lai akipan India, Manipur State sung a om Zomite sung pan Satan biakna pawlpi (Satanic) cih khat hong kiphuankhia hi. Hun khat lai a i zakzak Satan pawlpi i cih pen Zomite sungnawng ah kizel hi ta mawk ahih manin, leitung in siatna lam manawh ci ding maw? LST a tangtung ta ci zaw ding hong suak hi ta hi. Hih Satan pawlpite in Lamka khuapi Rengkai hanmual ah zankim laitak in kimuhtuahna nei in, thukikupna (Meeting) limtak bawl masa uh cih thu kiza hi. A hih zongin akiim-apaam a teeng mite in akikankan ciangin lahkhiat theih ding paulap kician om thei lo zel cih om ahih manin, upmawhna tawh thukiza hi lel dingin kingaihsun in thu veeng suak ta hi\nTua zawh a sawt lo khat ciangin Pastor Lallianmawi makaihna tawh abeisa Nov 21-22,2011 sung Lower Lamka, Bethel Counselling Centre mun aa ah Satan biate khawmpi cih hong bawl ciangun nial theih loh ding hong suak taktak ta hi. Tua khawmpi ah Satan biakpiakna ah zatdan,ngeinate leh 'Dawigilo te i nasep theihna ziate bulphuh in kikupna nei uh hi. Akimuh kik theihna ah nidang hun upmawh thu akigente khempeuh thuman ahih manin ei Zomi te sungah adahhuai mahmah thu khat hong suak hi.\nPastor Lallienmawi pen Rengkai khuami hi in, abeisa tawl khat sung teng,New Delhi khuapi kim nai tengah,Pasian mizat mahmah khat zong hi ngei hi. Ahih hangin ama pianna mun Churachanpur lamah Pasian sapna angahna hangin a mipihte kiangah Bethel Counselling Cetre hong pankhia hi. Tua Conference thukikupna sungah Satan bia pawl i nasepnate Churachanpur sungah a minthan mahmahna tawh kisai pawlpi makaite in pulakna nei ciatin thukikuppi in nei uh ci hi. Satanic Conference a thukikupna le thukhensatna tungtawn in a nuai a thute hong suahkhia uh hi.\nA muan huai thukizakna mun khat pan akigenna ah,Satan pawlpi mite atawm pen Mi 500-700 kikaal peuh mah ngah zawhna ding hanciam sawm uh a, tua sungah a tawm pen numei 180 kihel ding ci hi. Tua banah hih Satanic pawlpi pen Churachanpur khuapite ah kizelsak in, a thahat le akhangto mahmah kipawlna suaksak ding ci hi. Tua Satan pawlte adiakdiak in mi 3 in makaih uh a tuate sungah Paite mikhat,Hmar mikhat leh Vaiphei mi khat ahi uh hi. Pawlpi mi (Member)sungah Pastor pa tapa zong kihel in, tua pa'n Internet panin " Zeisu Khrist ih cih pen ataktak hilo in ,akiphuaktawm tangthu khat hi " ci'n laigelh in khahkhia hi. Tua thu azakna pan athangah mahmah nitumna gam lam a om Mikaang Satanic pawl te in lungdampihna US$ 5,000 khak pah hi. Tua sum pen Satan pawlpi upna le pawlpi akiphuh kawikawina dingin huhna a piak uh ahi hi.\nTua kikupna khawmpi pan asuahsak beh uh thukhat ah Satanic pawlte in,Mualvaiphei khua tawh akigamlat lohna mun Cherep\nTlang mual sang tungah, kha sim Khalik (Full Moon) ni zan sialin,Satan biakpiakna neih dingin,thukimna le khensatna nei uh hi. Tua hang mahin\nkhasim khalik (Full Moon)ni zan kim laitak pello in Satan biahpiakna hun bawl tawntung ci hi. Biakpiakna hun sung khempeuh in, munli a om Keel lutang 4 te tungah khuaimeivak vakin , ganhing sisan te tatin, Satan kiangah biakpiakna nei uh hi. Tua bang hun laitak biakpiakna sungah akihel khat peuhin,apuan silh khempeuhte uh suahkhia in apum guak (Naked) in akibem liliai in om uh hi. Tua banah guithei khamtheih zatui (Drugs), Denrite akici namte leh nu le pa kikal kizang hukna& lanna zatuite a zat khit uh ciangin , numei le pasal mawhna bawl khawm ngeingai in, ut leh dah in gamta uh hi. Tua bang danin Satan biakpiakna bawl uh hi. Khat veivei Pasian biakinn siangtho sung nangawn ah hih bangdan mawhna bawlna tawh Zeisu lang pan uh hi.\nSatan pawlpi pan kikhelthak kikna angah khat i genna ah, "Satan in mihing sisan tawh biak ding hong ngen hi " ci'n gen hi. Bang hang hiam cih leh Satan in ganhing sisan tawh biakpiakna ah lungkim zo nawnlo ahihna hang hi ci hi. Tua banah Satan in agenna ah, " tua bangin na bawl leh nang tungah 'Vangliatnate kong pia ding hi " ci'n gen ci hi. Tua bek tham loin a ma genbehna ah, " ka ngaihsutna sung a hong suak thukhat hangin ke'n mi that kha leng ka tung ah alian mahmah thukhenna ka thuak ding banah, tua bang si leh nai luang a mithah ding cih pen ka mulkim / ka cizek lua mahmah in ,en ngamlo ka hih manin Satan pawl pan hong pusuahkhia in hong kikhel kik ka hi hi" ci'n gen hi.\nA diakdiak in khangnote bang hangin Satan pawlpi ah baih lamtak leh thalawp takin pawllut ziauziau thei uh ahiam ? cih leh a tamzaw in bang hunhun in sum zat ding kisam ngeilo uh ahihman hi dingin gen hi. Khangnote in sum akisap uh ciangin, lam lianpi tungah va ding ziau uh leh Sum pua a hongpai mi khat peuhin asum bawm/ sum-ip te akimuhtheihna munte ah hong kiatsuah thei uh a, tua pan sum kimawkngah ahihna hangin Khangnote baihtak in Satan pawlpi lut ziauziau uh ci hi. Tua bang a na lamdang a pian theihna pen Satan vangliatna/ Satan nasepna hi ci uh hi. Thudang khat leuleu ah Satan pawlpi mi khangno khatin a lawm ngaih numei khat pen haksatna om het loin, olno takin a ngah theih banah a ut bang bangin bawl thei sem thei lai ci in gen uh hi.\nSatan pawlpi mite in hih thute a iimcip/aselcip sawm uh hangin Satan pawlpi pan a khawlkik/ akilehkik khangno khatin, ama thute leh hih thusim teng khempeuh Conference khat ah phuangkhia/genkhia ziahziah hi. A ma genkhiatna ah, "Ka neulai in ka nu le ka pa akikhen khit cian'g,ka pa'n zithak hong nei kik in,a zikik tawh anih un sun leh zan ci loin, zu leh sa tawh hong buai uh cian'g ka dahluat man leh belh ding dang omlo ahihman in, cihna ding ka theih nawn loh ciangin abeisa 2005 kumin Satan pawlpi ah pawllutna ka nei hi " ci in gen hi.\nTua banah a genzomna panin " Satan abia nuamte dingin, kibiathei takpi bek tham loin, nungta takpi ahihna thute,Satan abia mikhat in kithei takpi ci-in gen hi. Satan abia mite tungah Satan kiang pan angah uh vangliatna (Power) te zong nei takpi uh ci hi. Mite kiang pan adeih uh vante a laksak/ asuh uh hangin mite'n thei zolo in khatveivei akisapna dan zui-in mihonpi te kiang pan gelmang/ taimang or mang ziau theihna vangliatna (Power) khat zong nei takpi ahihna thute gen hi.\nSatanic te i a muitupna le angimna bulpi pen tuailai khangthak momno te mah bulphuh pi in nei uh ci hi. Satan pawlpite genna uh akibang mahmah thukhat ah, " Zeisu khrist i a min a manthan theihna dingin ka hanciam mahmah ciat hang un, kiphiatkhia zo ngeil mahmah lo hi " ci in gen uh hi. A hi zongin a khangno, khangthak naupang lamte haksa lualo a , ka zolthawh zawhna na'uh hang in mailam khang kizom(Next Generation) hunthak ah,'Min manpha Zeisu Min pen hi khua pan kimangthang sak nuam ahi hi ci uh hi. Tua teng hang mah tawh thaneih teng khempeuh san a,tua bangin nasem ahi uh hi " ci in gen hi.\nTua ahih manin a nungta Pasian bia Zeisu sungah it leh ngaih teng aw,hih thute in eite khempeuh i mailam hong khaktan a lauhuai thupiang te ahi hi. Eite in Zeisu nungzui 'Tapidaw te' (Christian) i kici nuam bek tham loin, Pawlpi (Church) lianpipi le a hoih nono nei in, Nipi(Sunday) ni ciangin LST bu (Bible)te tawi-in zumna om loin, Pasian phatna leh biakpiakna te ih nei hi. Tua bang hun sung mahin, ih galpa Satan kitulmawh pha mahmah in, mitampi takte,zuau khem sawmna tawh Sum(Dangka), numei & pasal mawhna, guihtheih/khamtheih ci leh sa deihgawhna tuamtuamte khempeuh tawh hong zolin,siatna / khialhna, lungsim pumpi le i kha dong akisiatcipna ding ciang ih tunna ding hong bawl sawm ahihnate i theih tawntung ding thupi hi. Hun nunung sungah LST genkholhnate a tangtung hi ta ahih manin, Pasian kiagah thungen in Kha siangtho vangliatna tawh Kha galdo tawntung ding hun ta hi. Pasian galhiam khempeuh i silh tawntung ding i kihansuah h\nTranslated by: Pa Kham Khan Suan(Artist Kyaw Kyaw O & Jeremiah Kham Sian Khai


url: =US omte ading in Good News, kigensawn tekni ~ Dai Za Mang :: ZOMI DAILY\nUS omte ading in Good News, kigensawn tekni ~ Dai Za Mang\nposted on 30 March 2020 at 1:00 pm Lomkholna: News, USA, World\nUS omte ading in Good News, kigensawn tek ni ei!! Thupi lua mahmah! ~ Dai Za Mang\nNi (4) bang kikup nawi dikdek khitciangin, Demo le Repub alangtuak in, kipsak taktak ta uhhi. Tuni ahihkeileh Friday Ni ciang, Pu Trump in tua Bill Sign thuu tading hi.\nNatna Galdo nading Dawl 3 na Economic Relief Package Phase 3 aading akigawm vekpi $2 Trillion kiim bei ding cihi. Hamphatna tampi kigelh himahleh, Zomite tawh akinahvawh pawlkhatte bek ong gelh ing.\n1. US Gammite tungah Check Sum pia ding\n(A) Kum Khat sumlut $75000 nuaisiah anei Single khat in – $1200 ngah ding.\n(B) Pasal le Zi nupa nasem khawm a, Kum khat Sumlut $150000 nuaisiah aneite in – $2400 ngahding\n(C) Ta neite Kum (17) le anuaisiah in, Ta khat ciang $500 ngahbeh ding.\n(D) Kum khat Sumlut $99000 anei Single khat in bangmah ngahlo ding.\n(E) Kum khat Sumlut $198000 anei Nu Pa nasem khawm te in, bangmah ngahlo ding\n(F) Sumlut pen 2019 Kum tungtawn in kituat masa dinga, 2019 Tax File nailo te pen 2018 Sumlut tawh kituat dinghi. Check pen April kha sungin Direct Deposit tawh ong kipia dinga, Direct Deposit ahihlo te in, Mail pan ong kikhak dinghi. Shiauh kul lo a, Tax na File lai a, napiak Bank Account tungtawn in Kumpi in ong vaihawm dinghi. Ngah ding kilawm napi, angahlo ih omleh, ki thuza ni. Tax File ngei khempeuh in ngah dinghi.\n2. 401K (Retirement Program khat peuhpeuh) pan sum na thoh leh (Withdraw) 10% penalty piakkul lo dinghi. Sumthoh pen Leitawi la (Loan) hilo hi. 401K hitaleh Sumkholna khat peuhpeuh ah ahun ciangtan ma in, sum ih thoh leh, 10% penalty piakkul hamtang hi.\n401K pen nang ma Kum 59 le alang na cin ciang, sum na thoh leh, 10% Penalty piakkullo a, tuama na thoh leh 10% penalty piakkul hamtang hi. Hihpen Kumpi thukhun ahihi. Ahizongin, Covid-19 hangin cihmawh dongtuahna hanga 401K sum na neih khempeuh na thoh leh, 10% Penalty piakkul nawnlo hi.\n3. Unemployment Benefit pen kha (4) sung, kal khat $600 pia ding\nNatna huhau a Nasepna Company pan ong ki Lay-Off zenzen leh, na omna State Kumpi tungah Unemployment Benefit shiau ding cin a, na omna State in ong piak zahzah baan ah, Federal Kumpi in Kha (4) sung, kal khat $600 ong piak beh dinghi. Hih Fund aadingin $250 Billion kiseh hi.\nGentehna: Michigan State aom khat in, Michigan State Kumpi tungpan Kal khat $300 na ngah leh, Federal Kumpi in $600 ong piakbeh ding ahihman-in, akigawm $900 ngah ding cihna hi. State khat le khat ong piakzah ub kibanglo hi.\nHih hamphatna pen Company nasemte aading bek hilo a, Self-Employed akici Sushi Sai neite, Kawlsai, Zosai neite le Independent Contractor te’ aading zong ahihi. Ahizongin hih hamphatna pen ong ki Lay-off kei leh nang tawh kisai lo hi. Aki Lay-off te aading bek hi.\nHih Benefit pen Republican Party in deihlo Reject Nial ahihman-in Senate sungah Vote kila a, 48-48 kikhia ahihman-in, kikipsak suak veve hi.\n4. Covid-19 Natna tawh kisai kikep kidal nadingin na Company Insurance tawh Siikhan/zato kilahna aom ciangin Copay piakkul lohi.\n5. Kal sial le kha sial a ihpiak Tax tuamtuamte, pia nailo phot dingin, 2021 kum bei’ lam ciang, ih piakzah ding lak pan alang bek pia pan dingin, 2022 Kum ciang, acianlai alang pia ding. Tuadan deihlo a, angeina bangin ong kidok lel hen na cih leh zong, nang thuthu hi.\n6. Student Loan leiba neite in Sept 30 ni ciang, ameet lo tawh payment khiinto thei dinghi. Dai Za Mang @ Mangpi\nPrevious: Covid-19 lungno a kikhawi maw, ahihkeh koipan hongpiang? ~ Tuang Za Khai\nNext: Cil phengsiat kei in (Don’t Spit) ~ Evan. Suangh Dal


url: =Christian leh Homosexuality ~ Siam :: ZOMI DAILY\nposted on 27 February 2020 at 10:55 pm Lomkholna: Article\nTulai leitung a thang mahmah Homosexuality icih mite gam, ahih keh Pasian hing bialote lak bek a om bangin I ngaihsut lai-in, ei innsung mahmah ah hong luut khinta hikha thei ahih man in, hih Homosexuality tawh kisai tawm suut khawm leng ut hang.\nMI HOMOSEXUAL HONG SUAH DAN\nMi Homosexual hong suah na ahang uh kibang kim takei mah leh a taangpi Homosexual hong suah dan uh suut khawm ni.\n(Nute hih khialh man)\nNu pawlkhat pasal bang in khauh mahmah uhi. Hidan a ‘Nu’ thuthei lua ten a tapa te uh pasal ahih na bang vua ahong om ding uleh thu khensat theihna tawh akalsuan ding uh phallo uh hi. Hidan Nu in a tapa pen tanu (numei) bang in enkol/ nungtasak a, a tapa hih le bawl peuh mah thukim lo in “Pasal zong bang kei teh, na gamtat dan himhim, le na nasepdan mawngmawng, “Numei tawh kibang the” cihdan kampaute tawh koden ciden uh hi. Hici banga Nu thuneihna nuai a khang khia pasal pawlkhat ngaihsutna hong buai in, numei nuntakdan leh om zia in hong om takpi a, numei ngaihsutna bang ngaihsutna hon nei khong uh hi.\n(Pate hihkhelh Hang)\nPa pawlkhat tapa deih mahmah in tanu hong neih khak ciangin a tanu pen aneu a kipat tapa etkol bangin hong enkol kha den hi. Tua leh a tanu pen pasal bang a zang to in a numei hih na pen mangngilh ding zah dongin nungta sak kha hi. Tuaci bang dinmun a ah hong khangkhia numei pawlkhatte Lesbian (numei le numei kiteng) hong suak uh hi.\n(Nu/pa hihkhelh hang)\nTa pawlkhatte in aneih uh kibatpih a nu/pa (same-sex parent) pen in aneu a kipatin thudon loh hangin pampaih kisak na hangin kingaih siatna/niamna in kidim suak hi. A neih kibatpih nu/pa pen i kepna leh itna ngahlo lua kisak hang in a lungsim na mahmah hi. A neih kibatpih nu/pa itna leh kepna pen a lunggulhna lian mahmah ta leh alunggulh dan in mulo ahih man in aneih kibatpih lawm le gualte lak ah tua bang itna leh kepna hong zong mawk uh hi. Tua bang a neih kibatpih kua hiam khatin a nu/pa mun a luah zawh zenzen leh a lunggulhna pen taksa utna lam ah lehpai kha thei in tua in Homosexual hong suak thei hi.\n LAWM KITHUAHPIH TE HANG\n(Neulai a lawm kithauhpihte hang) Mi pawlkhat in a neu lai un aneih uh a kibatpih loh lawm kithuahpih zaw uh hi (numei in pasal ngen tawh kithuah, ahih keh pasal in numei ngen tawh kithuah). Tua bang lak a hong om toh det ciangin a lungsim nu maw pa hihna hong buai gawp in atawp ciangin Homosexual hong suak thei mawk hi.\n(Khangno hun a lawmte pampaih hang)\nNeih kibatpih nu/pa (same-sex parent) thudon loh khangdawng lai hun in a nu/pa apan a muh loh itna leh kepna pen a lawm kithuahpihte lak ah hong zong ta hi. A neih kibatpih lawmte lak panin adeih, lunggulh amuh leh Homosexual hong suak thei mawk hi (atung a ‘NU/PA HIHKHELH HANG’ igen pen hi). Nu/pa leh lawm le gual neih kibat pih te in hong thudon loin hong nawlkhin bawl uh ciangin, angaihsutna uh paikhial in atawpna ah amau nu maw pa maw cihte thudon lo nawn khinin Homosexual mah hong suak hi.\n(Khangno lai a nathak theih ut luat man)\nKhangdawng/no hun bel nathak leh atuamtuam theih nop sinnop hun lai tak ahi hi. Hih bang khang no hun lai takin Neih kibatpih lawmte tawh theih nopmanin kitawp kha, hih loh ding khat va hih khakna hangin hong zong sangin Homosexual hong suak mawkmawk thei uh hi.\n KIBAWLSIA IN A OM KHAK MAN\nNaupan lai a ei sang upa zaw neih kibatpih te’n thagum a ah kipolhpih khakte uh zong Homosexual hong suak thei uhi. Tua bang a ei sang a uzawte bawlsiatna athuak khate amau le mau kingiahsutna hangman loin kei Homosexual ka hia hiteh ci-in ngiahsutna nei in Tuabang nau pangte Homosexual hong suak thei uh hi.\nTua bangin neu lai a, Neih kibatpihte in zawhthawh thu tawh zatkhop pihna hong nei in tua sungin nopsakna feeling nei thei uh a tua hangin zongsang suakin Homosexual hong suakthei uh hi.\nNungak dek kuan a thagum a pawngsual tuak kha numei pawlkhat te’n pasalte muangzo nawn lo-in, pasal himhim hua ngiatin a neih uh kibatpih numei ah a lungsim uh piaksawm ziau uh hi. Tua huhau in numei ah a taksa utna uh hih picin sawm in Homosexual hong suak uh hi.\nHOMOSEXUAL TE BUAINA\nHomosexual ten banglam peuhpeuh ah buaina leh haksatna tuak uh hi. Innkuan mite leh Khuasuang, Community apan tuamkoihna atuah ban vuah Christian leh thu-umlote lampan zong muhdahna leh nelhsiahna tampi tak tuak uh hi. Tua te kia hilo-in mimal in zong haksatna tampi tuak uh a, tuate tamlo enkhawm suk ni.\n TAKSA LAM AH\nHomosexual khat in hidanin gen hi, “Khamtheih ka zang…khamtheih hih kei leng bang ci-in kana hih ka hih thei mahmah diam?” Homosexual te khamtheih ah kibual nasia mahmah uh cihna hi. A nuntak zia uh nuam asak theihna dingun kham theih zang uh hi. A thawmhauna uh abeisak ding in leh a omzia uh ahoih mah hi cih aki muh theihna ding un khamtheih ah kibual uh hi.\nHomosexual te khamtheih bek a kibual lo-in sex zong nasia takin zang uh hi. Mikhat bek tawh zang khawm lo in, mi tuamtuam tampi tawk tawh zang khawmin kipolh dan nam tuamtuam te a kipawl ahih man un natna nam tuamtuam Hepatitis B, anal warts, herpes, gonorrhea, syphilis, shigellosis, AIDS leh adangdang kilawh sawn uh a, natna lauhuai mahmah tampite nei uh hi.\n LUNGSIM LAM AH\nHomosexual te lak ah bang mah lo a kimu, khial kisakna, kimuanmawhna (Lesbian te lak ah uang mahmah), thawmhauna icihte nasia mahmah hi. Homosexuality in lungdamna sangin lunggimna tun zaw a, hun tampi ah thawmhau lunglengin bangmah lo in kimu uh hi. A anuntakna uh kining leh thawmhau huai asak manun Homosexual tampi tak ten sih lunggulh in a mau leh amau kithah sawm thei zel uh hi.\n KHA LAM AH\nHomosexual te bel Pasian tawh kigmla mahmah uh cihn ahi mai hi. A hing Pasian bia um taktak te in bel Homosexuality mawh sak ding hi. Pasian thei lo Jesuh zuan lote ading in Hotkhiatna leh Lungnopna om lo ahih manin Homosexual te’n lungnopna leh khamuanna ciam kha ngei lo uh hi. Taksa bek ah genthei lo in Kha lam ah zong gen thei-in dangtak mahmah uh hi. Ahih hangin Pasian bel nuam tuanlo ahih man un, Leitung ah genthei in, sih ma Hell aciam sa suak uh hi.\nHOMOSEXUALITY TAWH KISAI A UPDAN MANLOTE\nMitam pi te’n Homosexuality tawh kisai updan man lo honkhat nei uh ahih manin tuate tawm gen khawm ni.\n HOMOSEXUAL DING A PIANG\nPasian in Adam abawl in numei (Eve) lunggulh dingin bawl a, Eve abawl in pasal (Adam) lunggulh thei dingin bawl hi. Pasian in numei abawlna ahang bel ‘pasal’ amah kia a bukim lo ahih man ahi hi, Tua mah bangin numei zong amah kia-in bukim lo a, numei leh pasal hong kigawm ciang un bukim hong hithei pan uh hi. Pasian in Adam adingin pasal mah na bawl lo ahih manin pasal-le-pasal kigawm mawk pen mibat lohna khat ahi hi.\nPasian in Adam leh Eve kiang ah athupiakin suan le pak nei a leitung luah dim ding cih ahi hi. Numei leh pasal kigawm a ta neih pen Pasian deihdan leh thupiak ahi hi. Pasal-leh-pasal, numei-leh-numei kigawm in omzia neilo a, Pasian in ta nei a leitung dim ding a hong thupiak pen cikmah in tangtung lo ding cihna hi. Tua ahih manin Pasian in hi bang Lesbian/Gay ding a hong siam le bawl kihi zenzen lo hi. Mi pawl khat pianken a Lesbian/Gay dan a I koih mawk2 pen updan man lo hi a, I ngaihsutna hong buaisak ding a Satan in hih bang upna hong neisak hi. Mi a ah pian khit ciangin a mi hihna akithei khialh manin lesbian/gay hi pan bek uh ahi hi.\n HOMOSEXUAL TE KIKHEL THEILO\nMi tampi te’n Homosexual te kikhel theilo uh a ah damsung uh homosexual hi den ding uh hi cih updan nei uh hi. Hih pen updan man lo hi. Homosexual te Heterosexual hong hi thei kik lua tham uh hi. Ahi zongin baihtak in kikhel ding bel haksa ding hi. Homosexual te Heterosexual a hong suah kik na ding un Counseling hoihtakin pia, Therapy apply kul a, tua pen ‘Trained Counselor’ te bekin hih theih hi. Tua ahih manin Homosexual te hong kikhek theihna ding un Counselor te panpihna kitangsam uhi.\nCounselor te panpih na tawh a kikheng pen hoih mahmah napin Pasian kiang zuan zaw leh aman honkhia bek hilo-in I khialhna teng zong hong maisak ding a, taksa leh khalam ah mi thak kisuak zaw ding hi.\nHomosexual tampi te’n kikhek sawm vetlo-in a zahmoh uh khek zaw mawk uh hi. Doctor siamte panpih na la in pasal in a zahmoh pen numei te a bang in bawl sak a, numei in a zahmoh pen pasal a danin Doctor te bawl sak hi.\n HOMOSEXUAL TE ZONG VANGAM TUNG DING\nSawltak Paul in Bible ah siangtak in gen khin ta hi. Vangam ah Homosexual te a dingin mun omlo hi. Mi khat peuh in ‘Piangthak ka hi a, Homosexual zong ka hi’ a cih leh bel zuau gen cihna ahi hi. Christian mantak Homosexual om thei mawk lo kha ding hi. Ama hihna ki theician le a dinmun a kitel te in Jesus zuan thei uh a, Tuate hotkhiat in om uh hi. Piangthak icih te amah le mah hihna kithei te ahi uh hi. Homosexual icih te bel amah le amah akitel, theilo te ahi uh hi. Amah le mah ahihna akitel lo, akithei lote bang cibangin kihonkhia thei mawk ding hiam? Homosexuality icih khelhna lianpi ahi hi. Hih bangin khelhna lianpi sung a atangte Hotkhiatsa or hotdamsa ih ci thei mawk diam?\n HOMOSEXUAL TE EI BANGBANG HI UH\nHomosexual te zong ei bangbang hi uh, cih pen zuau pi hi. Lesbian/Gay icih te mi-bang-lo uh hi. Mi-bang hi le uh amau zahmoh neih kibatpih tawh kipolh/pawl lung-gulh lo limlim ding uh hi. Pasian in pasal ading numei siam a, numei leh pasal ki lung-gulh tuah na hong piak lai-in pasal in pasal mah lung-gulh a, numei in numei mah va lung-gulh teitei cih pen bel mi batlohna haina taktak mah hi. Tua ahih manin Homosexual te pen ei bangbang dan a I koih a, I ngaihsut mawk a leh Pasian mai ah akhial ki hi mawk hi.\n‘Numei khat peuh mawhnopna lungsim tawh na et leh, Angkawm khin na hi hi. cih Jesu in na gen hi. Pasian in numei leh pasal kal a thangtatna na kih mahmah hi. Taksa a kipolh ma a ngaihsutna maimai zong khial khin in hong koih hi. Numei leh Pasal kikal Pasian in hizahta-in thupi ngiahsut ahih leh pasal-tawh-pasal (gay) leh numei-le-numei (lesbian) kal na thupi ngaihsut zawtham lai ding hi cih kitheithei hi.\nAngkawmna tawh kisai a Israel tate kiang a thupiakin denlup ding cih hi ziau hi. Pasian in numei-le-pasal kal a thangtatna sang in Pasal-le-pasal, numei-le-numei kal a thangtatna khawksa mahmah zaw lai hi. Gentehna hoih mahmah in Sodom-leh-Gomora ahi hi. Sodom-leh-Gomora ah hibang a taw-kua-huuk (homosexual) te teeng uh hi. Tua hangin Pasian in Sodom-leh-Gomora a hihsiatna halna ahang thangtatna same sex hang ahi hi. Tulai Pawlpi dan ah angkawmte daan-pua a koih ahih uhleh Lesbian leh Gay daansung(by Law) ah bang cidan in ikoih thei mahmah diam?…Pasian in lah hih thute thupi takin angiahsut thu hi ven.\nAsim khate GAY le LESBIAN na hih leh tu mahmah in Pasian kiang nazuanin la, Na lawm te a om leh Pasian kiang na zuatpih in.\nPasian tate ih hih manin Taksa leh Kha lam ah siangtho takin om ni. Mite gen leh TV khong a imuh hi nawn lo in eite lak mahmah a hici bang khelhna om ta hi. Homosexual bangzah eite lak ah om ta hiam cih ithei kei hi. Pasian in thupisak mahmah ahih manin en en zong thupi ngaihsut in Pasian siangtho bangin siangtho sawm ni.\nPasian in pasal a hong siam leh pasal ihi mai a, numei a hong siam/bawl leh numei himai ihi. Pasian in hong siam khitteh en numei pasal ding tel theih hi zenzen lo hi. Translated by: Siam\nPrevious: Zogam Lalpu (Rev. Dr. Sian Za Lal) in hongnusia\nNext: ZIA pan Australia gam meikaang huhnading panpihna $9,000 kipia\nPu Than Shwe (Tedim Nai bawlpa) hong nusiat dahpihna